text:
23. oktober 2017
... men triðji sigur á rað.
Tað var sum væntað, at hetta, at fara til dyst sum stórfavorittur, var ikki ein leiklutur, H71 enn trívist so væl við. Sum at geva einum buddisti eina hondgranat í House Warming-gávu.
Men vit vunnu, og tað er týðandi—at duga tað: eisini á ringum døgum. Anna og Maria stóðu fyri málunum, men at tað gekk smooth í álopinum, tjæ, tað er at ... s t r e k k j a sannleikan eitt vet.
Men verjan var góð. Til tíðir kundu vit kanska takklað fyrr, tó uttan at selja seg. Men sum heild trivaligt samstarv frá vongi til vong. Hetta er gleðiligt fyri ein, sum diggar verju; enntá meiri enn tað, ið fyrigongur hinumeðna.
Tað er tað við eini góðari verju, at hon, við tí rætta samarbeiðandi aggressivitetinum, sýgur allan mátt úr tí, ið onkursvegna enn hevur hug at vera við. Ána. Ein góð verja hevur hin eginleika, at hon frátekur dýrmæta orku frá teimum, vit ynskja hon skal takast frá: mótstøðuliðinum.
Og so kontraini, ið har spyrjast burturúr. Enn er neyðugt, at vit fáa meiri burturúr her. Serliga tá vit møta okkara yvirliðum, VÍF og VB, Kyndil og Neistin.
StÍf skoraði trý mál í fyrra hálvleiki. TRÝ! 3. Men vann aðramáta annan hálvleik við einum máli.
Grundin? Sløs. Spælið niðan vøll gongur so seint fyri seg, at lættari hevði verið at lisið manifestið hjá Marx aftanifrá, fyri ikki at tala um gevandi. Gongur rætt og slætt ov.seint.fyri.seg.
Pressspælið, tá so álopið er vorðið etablerað, er á heilt góðari leið, frá bakki, meðan vongirnir eru í hvílistøðu. Men oftari enn ikki má so endamálið vera at leggja pressið so væl, at rúm verður hjá hesu somu vongum at sleppa framvið og søkja at málinum. Men ov ofta blivu teir yvirsæddir, Báðumegin við.
Tað er sum við hasum danskaraparinum á Eiðisskarði, ið sita og eta í einum húsbili, og Høgni Mohr ger av at strúka framvið, “tí tey hava so góða útsikt og so ringa uppsikt”. Har er ein allegori, ið vil nakað(!)
Men annars er ókey. Nakað sum í landinum. Akk ok: Miklagarður er til, rúsan er enn opin leygardagar, sum er, og talið av fólki ílatin gular endurskinsvestar og fallhjálm stendur í stað.
Men alt hetta kemur so hvørt í rættlag, og Noam Chumsky, hasin famøsi lingvistikarin, rennur fram fyri ein: “There are teachers who stimulate thought, and sometimes they get away with it”.
Sonni Larsen er ein teirra. Eg hevði eitt viðtal við Messrs Larsen í august mánaða í fjør, meini eg, og mær dámdi hann væl. Mín løtubæri fordómur var óblandað góður. Lýtaleys ókontollerað passión fyri tí, at vera til, og alskurin til hondbólt og betra tey, ið tíma at betrast, skein sum stjørna blonk á himnaboga. Eitt heilt mennikja. Ikki ein-dimensiónellur, men eitt alkritiskt individ við fleiri lægdum. “The New Sexy”, siga tey kønu.
Eg varð so í góðum lag. Lekkurt.
Sigurin, annars, var ongantíð í vanda. Men at spæla á Skála er rætt sum at koma inn í eina atomhøll ein dapran síðsummardag í Norðurkorea. Djisus. Ok, gott kaffi, men... nei, lat fara, áðrenn eg komi í størri trupulleikar, enn gott er. Sum vinmaåurin segði, fyrr var Politiið politi. Nú eru øll politi. (Komplett óliviligt samfelag, vit eru í holt við at laða fyri okkum sjálvi.)
Anyways, tí er so gott við tí nýbroti, ið er konufólkahondbóltur í Hoyvík; tí har vit fyrr fóru allan vegin norðurum til Pyongyang fyri ein lúsa dyst, fáa vit nú báðar tveir. Tað er sgu feitt. Og tað sama er kaffið. Og Twixið smakkar tað sama sum í Magn við Ringvegin.
Eitt orð á vegnum til Vár, málmannin. Hon er røsk. Røsk er eitt sindur fátækt orð blivið, men ikki í heusm hugaheimi, tí har stendur hon so hugagóð og góð, eina og aleina við ábyrgdini at standa fyri, tá damur kring landið við kærleika til leðursirklar vilja so bomba hasa kúluna framvið ella ígjøgnum hana. Vanliga, tá niðurtúrar eru, og teir eru, so sleppur tú útum at, ja, køla av, søkja friðskjól. Men ikki Vár. Tí hon er einsamallur málmaður. Har er eingin góða mamma; eingin kjansur at renna útum og fáa behandling, um illa við ella kedd ella... bara illa: hon stendur bara har, enn sum altíð og fatt. Óført. Og so er hon eisini góð.
Hartil var gleðiligt at síggja, at hópurin varð troyttur uttan stórvegis sveiggj í avrikinum, serstakliga í verjupartinum, sum tykist at vera á góðari leið. Sum sagt. Men vert at endurtaka.
Næsta hóskvøld aftur, hin 2. november, verður helst truplasti dystur í kappingarárinum: VÍF úti.
Men tá eru vit so aftur tann veikari av tveimum; tann, ið fyri dyst fær ákoyringina. Hetta hóskar okkum væl—sum at geva Heilsumálaráðharranum eina eykajáttan á 8 miljónir krónur. Men við góðari verju og nøkrum kontraálopum, hvør veit, kanska vit kunnu vekja ein farra av fjálturstungni millum grótharðar vestmenningar.
Framtíin er svørt, so kolasvørt!
Støður og úrslit í Hvonn-deildini kanst tú síggja her.
10. oktober
9. oktober
21. september
31. august
30. august
29. august
25. juli
28. mai
23. apríl
23. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


c: text/html

text:
Orð: Hans Andrias Djurhuus
Lag: Tjaldursunga beyð hin lagna harða
1. Hann glógvar eins og Surturs bjarti logi
og litar hav, hin gylti morgunroði.
Sum ljóð í silvurstreingjum
er havsins bárubrot,
sum suð av stórum veingjum
kenst unga morgunlot.
Yvir land fuglaflokkur flýgur,
fram úr nátt fjallatindur stígur,
boðar dag.
2. Men dalur enn í dýrdarfriði svevur,
og dimmið vald í bygd og býli hevur.
Tað er so hátt til tindar,
til havs er leiðin long,
og sólargeislin blindar,
og smáttan gerst ei trong.
Durvar alt tí í tryggum dvala,
einki lív, – eingir hanar gala.
Dreymavald.
3. Tað kvøður frítt um gull og gyltar salir
og tónar vænt og fagurt gjøgnum dalir –
tá klárna allar líðir,
og blonk gerst hvør ein á;
og morguntímin fríður
fer fram um gil og lág,
sveipar sól, sjálvt um minstu túgvu,
fríðkar tún, skyggir inn at grúgvu,
vekur menn.
4. Men dagsins verk er torført fyri mongum
og vont at halda fram í skorum trongum,
tí drála mangir; – aðrir
tó taka tól í hond
og rudda rás og gøtu,
nú dagur er í nánd,
fylkja seg, standa fróir saman,
síggja, bjørt lýsir morgunglæman,
vilja verk.

robotstxt: allowed

filter: keep


text:
Agnar Frederiksen
10.12.2017 - 20:26
Ítróttur > Ítróttur > Hondbóltur
Tað sær alsamt meira út sum, at Neistin og H71 fara avstað við finaluplássunum í fremsti deildini hjá monnum. Liðini vunnu bæði aftur í dag, og eru sostatt við at skaffað sær eitt sera gott útgangsstøðið, nú steðgur skjótt fer at verða í kappingini.
Tað er eingin slingur í valsinum hjá Neistanum. Í dag vunnu neistamenn trygt á heimavølli ímóti KÍF. Talan gjørdist um ein 24-16 sigur eftir 14-3 leiðslu í hálvleikinum. Góði stimin hjá oddaliðnum heldur sostatt fram.
Í Hoyvík gjørdist talan um sera tættan dyst, tá Team Klaksvík var á vitjan. Útiliðið var á odda við einum í hálvleikinum, men at enda var H71 omaná við einum málið. Tað endaði 23-22 í einum spennandi dysti. Úrslitið ger, at Team Klaksví ikki fær hála inn á oddaliðini, men H71 fær honvegin økt fjarstøðuna.
Kyndil vann ein sera týðandi sigur á STÍF. Tað var bert eitt mál á muni í hálvleikinum, men í 2. hálvleiki dróg Kyndil frá, og vann at enda við við fýra málum. Kyndil er harvið enn við kappingini um finaluplássini, meðan StÍF er niðast.Úrslit í dag
StÍF - Kyndil (29-32)
H71 - Team Klaksvík (23-22)
Neistin - KÍF (24-16)
Støðan eftir 13 umfør
1. Neistin (21 stig)
2. H71 (19 stig)*
3. Team Klaksvík (12 stig)*
4. Kyndil (11 stig)*
5. VÍF (10 stig**
6. KÍF (7 stig)
7. StÍF (6 stig)
*Leikt 12 dystir
**Leikt 10 dystir
Komandi dystirnir (seinastu dystirnir undan steðginum):
Team Klaksvík - VÍF (Mikudagin 13. desember kl. 20:00)
StÍF - Neistin (Leygardagin 16. desember kl. 16:00)
Kyndil - Team Klaksvík (Leygardagin 16. desember kl. 16:00)
H71 - VÍF (Leygardagin 16. desember kl. 18:00)


text:
Toftamenn standa fyri skotum
Jan Smedemark | 10/03/16
Sunnudagin verður annað umfar av Effodeildini á skránni – talan verður um eitt spennandi umfar, har millum annað John Petersen í FSF Varpinum hevur sagt, at hann væntar eitt umfar við nógvum málum.
Leiðin gongur norður um fjørð, inn á Toftir, har okkara fyrrverandi venjari, Páll Hagbert Guðlaugsson og hansara B68 taka ímóti. B68 byrjaði við at fáa eitt stig móti AB á útivølli.
B68 eru sum kunnugt uppflytarar í ár og teir eru spáddir av mongum at vera partur av botnstríðnum. Hetta sama er galdandi fyri okkum, um vit væl at merkja lurta eftir ymiskum ekspertunum, sum hava mett um Effodeildina 2016. Hetta er tó als ikki ætlanin hjá felagnum sjálvum og serliga venjarin hevur greitt meldað út at vit skulu longur upp á stigatalvuna.
John Petersen helt fyri í FSF Varpinum, at talan verður um ein javnan dyst sunnudagin, sum endar við einum javnleiki, har endaliga støðan gerst 1-1 – livst so spyrst. Hóast hetta so væntar John, at tá avtornar, at tað endar við at AB og B68 fara niður.
Síðsti dystur endaði við einum tapi við Stórá, tá KÍ mátti koma suður vegna kava í Klaksvíkini.
Dysturin verður sunnudagin á Toftum klokkan 16:00.
Einaferð TB, altíð TB!


text:
22. Okt 2018
Danska skipið Isafold kom á Fuglafjørð seint í gjárskvøldið við makreli, sum skuldi landast til Pelagos. Isafold átti ikki landingartørn beinavegin teir komu inn, men...
22. Okt 2018
Í sambandi við at skaldið Tummas Napoleon Djurhuus (sáli) hevði verið 90 ár í ár, skipa Kollafjarðar bygdarsavn og bókasavnið fyri hugnakvøldið á bókasavninum...
22. Okt 2018
KOYRILÍKINDISyðradalur - kl. 16:05 Stívt andøvsgul, í hvirlunum upp til 26 m/sNorðskálatunnilin, Eystanfyri - kl. 16:05 Andøvsgul, í hvirlunum upp til 25 m/sHøgareyn - kl....
22. Okt 2018
Seyðasýning var í Kvívík leygardagin, 20. oktober 2018. Luttakandi hagarnir vóru: Frammihagi - Hans Martin og Øssur Andreassen (eldri) eru...
22. Okt 2018
Partrolararnir Vesturtúgva og Grønanes landa í dag, Vesturtúgva landar til Barðið í Havn og Grønanes landar á Kósini.Teir hava tilsamans 90.000 pund. ...
22. Okt 2018
Breiðanes og Hamranes landa í Hvalba, teir hava 100.000 pund. Hjá partrolarunum er lítið av upsa at fáa í løtuni.Sí avreiðingarseðlarnar við at trýsta...
22. Okt 2018
Línuskipið Skørin hevur gjørt ein góðan túr vestanfyri, teir hava góð 100.000 pund, sum teir landa á Toftum, meginparturin av veiðuni er toskur og...
22. Okt 2018
Línuskipið Jákup B. hevur gjørt ein góðan túr vestanfyri, teir hava 130.000 pund, umleið 80.000 pund er toskur og 30.000 pund er hýsa., Teir...
22. Okt 2018
Skálafossur landar til Barðið í Havn, teir hava útvið 29.000 pund.Skálafossur hevur trolað norðanfyri, teir fóoru út 14. oktober.SKÁLAFOSSURVN 559 - (495)...
22. Okt 2018
Thor landar til Barðið í Havn, teir hava 27.000 pund, meginparturin er svartkalvi.Thor hevur roynt vestanfyri í eina viku.THORVN 87 - (440)...
22. Okt 2018
6 av størru útróðrarbátunum selja á Fiskamarknaðinum, teir hava úr 2.000 uppí 10.200 pund.Trýst á bátarnar fyri at síggja avreiðingarseðlarnar.LÍÐHAMAR - ( KG 602...
22. Okt 2018
Smábátar hava avreitt útvið 3.300 pund um vikuskiftið.Trýst á avreiðingarstøðini fyri at síggja avreiðingarnar.GÓLVSØLU YVIRLITSølur 22-10-2018 Søla Nr. 102526 ...
22. Okt 2018
Okkara-deildin: Navn Eftirnavn Lið Mál Mál uppábrotskøst ...
22. Okt 2018
Soleiðis verða stigini givin. 1 stig fyri áváring, 3 stig fyri útvísing og 5 stig fyri reytt kort. Okkara-deildin: ...
22. Okt 2018
Norðingur kom á Kollafjørð í gjár við 700 tonsum av sild, sum teir hava fiskað í føroyskum sjógvi norðanfyri - á umleið 63,5N og...
21. Okt 2018
Heystfagnaðurin á Eiði var væleydnaður, har var nógv á skránni og nógv fólk høvdu leitað sær til Eiðis leygardagin.Hesin veðrurin sum er á myndini...
21. Okt 2018
Leygardagin var seyðasýning í Kvívík - vit hava nakrar myndir, sum Øssur Andreassen hevur tikið. ...
21. Okt 2018
Tað hava verið 3 dystir leiktir í Okkara-deildini hjá monnum í hondbólti um vikuskiftið. Í gjár tók Neistin ímóti oddaliðnum VÍF. Tað var...
21. Okt 2018
FSF: FSF hevur tikið avgerð um, at útsettu dystirnir millum AB og Skála, og 07 Vestur og EB/Streym, sum ikki vórðu settir...
21. Okt 2018
3 dystir hava verið í SMS-deildini hjá kvinnum í hondbólti um vikuskiftið.Í gjár leiktu Neistin og VÍF, dysturin byrjaði javnt og var støðan 4-5 eftir...
21. Okt 2018
Tummas T. kom á Tvøroyri á middegi við 750 tonsum av sild, sum teir skulu landa til Varðan Pelagic.Teir sleppa tó ikki framat at...
21. Okt 2018
Fyri einum góðum tíma síðani kom Arctic Voyager stimandi norð ígjøgnum Vestmannasund, og fór á Vestmanna har teir skulu landa til Vestmanna Seafood.Arctic Voyager hevur...
21. Okt 2018
Í morgun fekk MRCC støðin eina fráboðan um, at ein maður á Trónda í Gøtu var blivin sjúkur, og mátti flytast á Landssjúkrahúsið.MRCC sendi boð...
21. Okt 2018
Dysturin sum skuldi byrja í Sørvági nú kl. 15 er avlýstur, tí veðurlíkindini er so vánalig í Sørvági í dag. Dysturin skuldi verða...
21. Okt 2018
...
21. Okt 2018
Rógvi E. Nielsen hevur karatenu til dagsins dyst millum 07 Vestur og EB/Streym. Í dystarblaðnum er ein samrøða við Rógva. Hvussu er tað at noyðast...
21. Okt 2018
Komur: DAGUR TÍÐ ...
21. Okt 2018
...
20. Okt 2018
Finnur Fríði verður á Tvøroyri í kvøld. Teir hava roynt eftir sild norðanfyri Føroyar. Finnur Fríði hevur trola eftir sild og hava teir fingið 1500...
20. Okt 2018
Hoyvík frá týsdagin av Vestmanna og setti kós norðeftir har teir hava roynt eftir sild. Hoyvík hevur henda túrin fiskað 500 tons av sild, og...
20. Okt 2018
Høgaberg, sum var áveg í norskan sjógv at fiska makrel, rakti við eystur av Suðuroyarbankanum, teir sigla nú inn við 600 tonsum, sum...
20. Okt 2018
Fólkakirkjan skrivar: TØKNI:Tað er ikki á hvørjum degi, at tann nýggja tøknin...
20. Okt 2018
Næst seinasta umfar í 1. deild er á skránni í dag klokkan 15. Enn er ikki greitt um eitt ella tvey lið flyta upp úr...
20. Okt 2018
Partrolararnir Jaspis og Ametyst landaðu í Havn hósdagin, teir høvdu tilsamans 220.000 pund, meginparturin var upsi.Teir høvdu roynt eystanfyri. ...
20. Okt 2018
Niels Petur Fagrabergkemur at tala❤ So kom í Meiningheitshúsið kl 20. ...
20. Okt 2018
Í dag - leygardagin - verður seyðasýning í Kvívík, sýningin verður í Ognarhúsinum og byrjar kl. 10. Kaffi og kaka verða at...
19. Okt 2018
Hesin ungi Fenheykurin hevur verði á vitjan hjá okkum. Fenheykur eigur á heiðum og í fenum um stóran part av norður hálvini....
19. Okt 2018
Her eru nakrir spurningar, sum fiskifrøðingarnir, eiga at vita alt um, áðrenn teir kunnu gera rættar stovnsmetingar. Eg vóni, at...
19. Okt 2018
Enniberg kom á Havnina í dag við 270 tonsum í lastini - 100 tons er svartkalvi og 170 tons av kongafiski. ...
19. Okt 2018
Jógvan Fríðriksson, Føroya biskupur, hevur gudstænastu í Hafnarfjarðarkirkju sunnudagin, 21. oktober 2018 kl. 11.00. Prestur Kristján Valur Ingólfsson, fyrrverandi biskupur í Skálholti, og Jón...
19. Okt 2018
FSF: Gestur í FSF Varpinum hesaferð er hjálparvenjari á A-landsliðnum, Jóannes Jakobsen. Og sambært honum, skulu vit vænta eitt spennandi botnstríð í...
19. Okt 2018
R7: Kristin Michelsen, borgarstjóri á Tvøroyri og løgtingsmaður fyri Javnaðarflokkin, skilir ikki, at Javnaðarflokkurin í Tvøroyrar býráð vil nokta honum at vera bæði løgtingsmaður...


text:
Dýraflokkurin fiskar verður býttur sundur í tríggjar yvirflokkar: Rundmunnar, bróskfiskar og beinfiskar.
Ichthyologi er læran um fiskarnar. Livandi verur verða av vísindini skipaðar í bólkar eftir tí Linnæisku taxonomiini, ið er ein hierarkisk inndeilingarskipan.
Um taxonomy verða onnur orð eisini brúkt, t.d. flokkingarskipan, klassifikatión, systematikkur og nomenklatur, ið øll meira ella minni snúgva seg um tað sama.
Hetta gongur út uppá at skipa ymsu dýrabólkarnar eftir, hvussu tey ymsu dýrini eru skyld hvørt við annað.
Til flokkingarskipanina av fiski verða vanliga brúktir 7 høvuðsbólkar og 11 yvir- og undirbólkar.
Flokkingarskipanin (Við stjørnu* er høvuðsskipanin):
Latín Føroyskt Enskt Danskt
Regnum* Ríki Kingdom Rige
Phylum* Fylki Phylum Række
Subphylum Undirfylki Subphylum Underrække
Superclassis Yvirflokkur Superclass Overklasse
Classis* Flokkur Class Klasse
Subclassis Undirflokkur Subclass Underklasse
Superordo Yvirhópur Superorder Overorden
Ordo* Hópur Order Orden
Subordo Undirhópur Suborder underorden
Superfamilia Yvirætt Superfamily Overfamilie
Familia* Ætt Family Familie
Subfamilia Undirætt Subfamily Underfamilie
Tribus Slektbólkur Tribe
Subtribus Undirslektbólkur Subtribe
Genus* Slekt Genus Slægt
Subgenus Undirslekt Subgenus Underslægt
Species* Slag Species Art
Subspecies Undirslag Subspecies Underart
Dømi um greining av toski, Gadus morhua
Latín Føroyskt Flokking
Regnum* Ríki Animalia (Dýr)
Phylum* Fylki Chordata (Ryggstreingjadýr)
Subphylum Undirfylki Vertebrata (Ryggdýr)
Superclassis Yvirflokkur Osteichthyes (Beinfiskar)
Classis* Flokkur Actinopterygii (Fiskur við teinafjaðrum)
Ordo* Hópur Gadiformes (Toskafiskar)
Familia* Ætt Gadidae (Toskaættin)
Genus* Slekt Gadus (Toskaslektin)
Species* Slag Gadus morhua (Toskur)
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.


text:
Tilmelding til FM í inniróðri 2018
FM í inniróðri verður í fimleikahøllinum í skúlanum við Løgmannabreyt 10. Mars 2018.
Tilmeldingin í ár fer fram á roning.dk, og eru leinkjur til síðuna bæði á rsf.fo og facebook-síðuni hjá Róðrarsambandi Føroya. Tilmeldingin er opin til og við 28. Februar 2018, og tað kostar 100 kr. fyri hvønn luttakara. Og tá kann luttakast bæði í einstaklingakapping og í stafett.
!!! Fyri at kunna melda til, skal róðrarfelag ella rógvari gera ein brúkara inni á heimasíðuni, og síðani rita inn, áðrenn atgongd fæst til sjálva tilmeldingina.
Sera nógvir rógvarar eru í hesi skipanini, og úrslit, sum ein rør, verða goymd í skipanini, so um ein undlingarógvari røreina sera góða tíð, kann hon samanberast við tíðirnar í skipanini nógv ár aftur.
Gjaldast skal umvegis heimasíðuna, tá tilmeldingin fer fram. Starttíðir verða ásettar, tá tilmeldingarfreistin er úti.
Um spurninger eru til kappingina, ber til at skriva til RSF um teldupost ella sum boð á Facebook.


text:
Í Føroyum skulu føroyingar byggja!
26. august 2015
Tað kom sum ein hvøkkur, tá vit herfyri vóru vitni til, at enn ein almenn verkætlan, var latin útlendingum at taka sær av. Hesaferð var tað eitt norskt felag, sum fór avstað við uppgávuni, at forprojekterað eysturoyar- og sandoyartunnilin, uttan at nakað útboð hevði verið.
Hetta er eitt syrgiligt rák, ið hevur tikið seg upp, tá almennar byggiuppgávur skulu gerast.
Hervið meini eg bæði, kommunalt og alment. Um tað so er umvegis grunnar ella almenn partafeløg.
Gamalt orðatak er, at: “tað er ringur fuglur, ið drítir í egið reiður”, og eg haldi, at hetta passar væl til tað, ið ferð fram. Um almennu Føroyar ikki vilja vísa trúðskap móti síni egnu byggivinnu, hvør skal so?
Grundgevingar fyri ikki at nýta føroyska vitan innan bygging finnast ikki. Sannleikin er, at tað mesta av førleikanum, ið tørvur er á, er til staðar í føroysku vinnuni, og skulu hesir mennast, so mugu teir brúkast.
Samanbera vit almenna bygging við tað, sum privat og vinnuvirki byggja, síggja vit, at tað stórt sæð ikki kemur fyri, at útlendskir arbeiðstakarir verða brúktir. Har finnst grundleggjandi einki ynski um at draga útlendska kapping inn í myndina, og trúðskapurin er munandi hægri.
Privata og vinnuliga byggingin er hvørki verri ella dýrari enn tann almenna av teirri orsøk!
Hóast nógv byggivirksemið er í Føroyum í dag, so er tað ein sannroynd, at eitt ótal av handverkarum, mugu leita sær uttanlanda at finna arbeiði. Hetta kann tykjast eitt sindur løgið, men lata vit ov nógv til aðrar at gera, mugu vit sjálvi finna aðrar leiðir at lívbjarga okkum.
Hesin almenni “ótrúðskapur”, má fáa ein enda!
Umframt at hesin framferðarhátturin hevur neiliga ávirkan á samlaða búskap okkara, hevur hetta eisni við sær verri umstøður til byggivinnuna at mennast í og verða før fyri at átaka sær framtíðar uppgávur.
Spurningur er ikki um reglur og lógir, men um ein broyttan og betri hugburð mótveis okkum sjálvum: Í Føroyum skulu almennar byggiverkætlanir, projekterast og byggjast av føroyingum.
Heini Fosaa
Valevni Sambandsfloksins til løgtingsvalið
RN
Aftur


text:
Orð: Mikkjal á Ryggi
Lag: Eg minnist úr gomlum søgum
Viðmerking: Fyrstu ferð á prenti undir dulnevninum “Gunnleygur” upp undir løgtingsvalið í 1906.
1. Dimmið lættir av jørð, og
tjøldur láta so fró;
bylgjur leika í fjør,
sjóða sítt vana sjóð.
Hvat teskar bylgjan hin fría,
ber hon eitt hugnaligt boð?
Mær tykir, eg kann hana týða,
mær tykir, hon sigur so:
2. “Sólin roðar á tindum,
hon rennur úr kavi brátt,
føroyingar ganga í blindum,
skilja ei nón frá nátt.
Sólin stígur úr havi,
hon boðar ein nýggjan dag –
til dáð ella deyð? Gud gævi,
at føroyingar varnaðu tað.
3. Teir garpar, ið fúsir fara
í brúsandi ódn um sjógv,
ið óttast ei stormin harða,
ei bylgjanna brot á lógv,
ið ferðast so fríir á fjøllum,
ið klúgva í bergi hátt,
so reystir dreingir í øllum,
ei kenna sín egna mátt.
4. Teir vilja so fegnir fjakka
tann veg, teimum vísist á,
teir lata seg tolnir traðka,
teir taka sær einki rá.”
O, føroyingur reysti! Gud gævi,
tú reistist og rópti um verð:
“So leingi á kodda svav eg,
nú búgvist eg fram á ferð.
5. Nú skal einki haft mær halda,
eg vinna skal vegin fram,
tí sjálvur vil eg mær valda
og liva fyri uttan skamm.” –
Sólin stígur úr kavi,
hon boðar ein nýggjan dag,
til dáð ella deyð? Gud gævi,
at føroyingar ansaðu tað!


text:
Hjartans tøkk, Jarmund
So siga vit aftur farvæl við ein hollan stuðul. Eftir 3 ár í Aalborg við lesnaði á Aalborg Universitet, vendir Jarmund Michelsen nøsina heimaftur á klettarnar. Frá tíðliga í 2015 hevur Jarmund verði knýttur at Føroyingafelagnum, fyrst sum tiltakslimur og síðani sum sjálvboðin. Jarmund hevur við sínum leikluti, sum tiltakslimur og sjálvboðin, sett sín dám á arbeiðið handan veitslur og tiltøk.
Tað hevur verið fantastisk at havt ein persón sum Jarmund í felagnum. Við sínum “gå på mod” og lyndi til altíð at siga JA, hava vit í nevndini altíð kunna heitt á Jarmund til tiltøk og veitslur. Vit í nevndini fara at sakna Jarmund og ynskja honum blíðan býr í framtíð síni. – Magnus Pauli, formaður.


text:
1. Heimsins børn so mangan stað
hava, hvar tey njóta gaman,
skulu tá Guðs børn ei glað
syngja Harrans lov tilsaman!
Vil ei Harrin sjálvur vera
her við sínum einglaheri!
2. Jú, hann er her, himnaljóð
ljómar um oss nú her inni,
her er andans troyst so góð,
ljós hjá Jesusi vit finna;
Guð og gleði hoyra saman,
skuggi bert er heimsins gaman.
3. Grótu øll vit illa hýrd,
áður enn vit kundu tala,
Harrans orð um himnadýrd
særdu sál kann ugga, svala;
komu grátandi vit saman,
skildust vit við gleði, gaman.
4. Frelsari, ver okkum hjá!
Hvar vit syngja, hvar vit biðja,
tína dýrd lat okkum sjá,
ung og gomul gleð og styðja;
betur tá hvønn dag vit læra,
at hjá tær er gott at vera.
Símun av Skarði týddiGoym tekstin


text:
Bogi Bech Jensen vísindaliga grein í SAE International Journal of Alternative Powertrains
Meting av køling og hitayvirføring í einum hubmotori í elektriskum súkklum og motorsúkklum er evnið í vísindaligu greinini, sum Bogi Bech Jensen, professari í orkuverkfrøði á Náttúruvísindadeildini, saman við øðrum hevur skrivað í tíðarritinum SAE International Journal of Alternative Powertrains.
Greinin leggur fram møguleikan at nýta lumped parameter analysu, finite element analysu og Computational Fluid Dynamics analysu til at meta um køling og hitayvirføring í hubmotorum í elektriskum súkklum og motorsúkklum. Greinin hevur heitið “Numerical and Experimental Investigation of Heat Flow in Permanent Magnet Brushless DC Hub Motor”, og er skrivað av Muhammed Fasil, ph.d. studenti á DTU, Boga Bech Jensen og øðrum.
Greinin kann takast niður her:
Samandráttur kann lesast her:
http://dx.doi.org/10.4271/2014-01-2900
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Norskar skipasmiðjur byggja skrokkar uttanlands fyri miljardir
Seinastu tvey árini hava vorskir reiðarar og skipasmiðjur bílagt umleið 60 skrokkar á útlendskum skipasmiðjum fyri 3,5 miljardir norskar krónur. Tað vísir ein útrokning, sum Skipsrevyen hevur gjørt við grundarlagi í tølum frá Eksportkreditt og Norske Skipsverft.
Av hesum verður roknað við, at Eksportkreditt Norge fíggjar 15-20 skip. Vanliga kosta skrokkarnir umleið 15 prosent av samlaða kostnaðinum.
Sambært Norske Skipsverft er miðalprísurin fyri skip yvir 50 miljónir, sum eru bygd ella bíløgd á norskum skipasmiðjum í árunum 2016 og 2017, upp á 381 miljónir norskar krónur.
Verður roknað við, at sami miðalprísur er galdandi fyri tey 60 skipini, hvørs skrokkur verður bygdur uttanlands, er líkt til, at norskar skipasmiðjur og reiðarar hava bílagt skrokkar uttanlands fyri minst 3,5 miljardir norskar krónur seinastu tvey árini.
Haraftrat koma øll skipini, sum eru bygd fyri norskar reiðarar á norskum skipasmiðjum til norska marknaðin, sum higartil ikki hava verið umfatað av fíggingarskipanini hjá Eksportkreditt, og sjálvandi øll skip, sum eru bygd við útlendskum skrokki uttan fígging frá Eksportkreditt.
Flestu skrokkarnir verða bygdir í Póllandi, Rumenia og Turkalandi.
Kelda: skipsrevyen.no


text:
Orð: John Newton
Lag: Alexander R. Reinagle, Cuthbert Howard
Týtt: Victor Danielsen
1. Hvør dýrt hitt Jesu navn tó er,
eins gudsbarns fasta borg!
Tað sakn og váða burtur ber
og linar hjartans sorg.
2. Tað grøðir hvørt eitt hjartasár,
burt ótti, ivi fer,
er lívsins manna ár um ár,
eitt træ, sum lívsfrukt ber.
3. Hitt navn, tað er mín trygga borg,
mín skjøldur og mítt skjól,
mín skattur, fríur fyri sorg,
mín sæla og mín sól.
4. Vár Frelsari, vit játta teg
sum Prest, Profet og Kong,
sum lív, sum ljós, sum vón, sum veg,
tær bera takkarsong!
5. Veik tøkkin er, vit veita tær;
tó prísa vit í dag,
til betri prís vit bera har
í ljósa Himmalstað.


text:
Hoyringsfundur í Vágunum
november 14 @ 19:00 - 21:00 UTC+0
Uppskot til nýggjan bygnað í Pedagogfelagnum
Nevndin hevur seinastu tíðina arbeitt við at gera liðugt eitt uppskot til hoyringar um ein nýggjan bygnað av Føroya pedagogfelag.
Uppskotið til nýggjan bygnað byggir í høvuðsheitum á tað arbeiðið, sum bólkarnir løgdu fram fyri aðalfundinum í 2017, umframt greiningina av Føroya Pedagogfelag, sum Regin Berg hevur gjørt.
Bólkarnir arbeiddu við evnunum: Limarøkt, sjónliggerðan av fakinum, styrkja fakið, bygnaðin og arbeiðsumhvørvið.
Uppskotið til nýggjan bygnað verður komandi mánaðirnir lagt fram til hoyringar hjá limunum í felagnum.
Nevndin kemur út í økini har tit limir fáa høvi at seta spurningar og koma við viðmerkingum til uppskotið.
Tað hevur stóran týdning, at limir møta upp til hoyringsfundirnar at siga sína hugsan, soleiðis at tær broytingar, sum skulu leggjast fyri komandi aðalfund í 2019 eru umrøddar í limaskaranum.
Fyrsti hoyringsfundur verður í Suðuroy mikudagin 3. oktobur kl. 19.00
Hinir fundirnir eru ásettir til at verða í:
Klaksvík 09.10,
Eysturoy 10.10,
Sandoy 06.11, (Virkið)
Streymoy 13.11 (Smæran)
Vágum 14.11. (Miðvágs arbeiðarafelag)
Nevndin væntar sær at síggja nógv limir til hoyringsfundirnar, soleiðis at tey uppskot til lógarbroytingar, sum verða gjørd eru kend ímillum limirnar.
Minst til at seta kross í kalendaran!
Nevndin fyri Føroya Pedagogfelag.


text:
Rock Trawldoors - Orkusparandi trolðutgerð "Førrock" (2009) - Nógv seinkað
Samdráttur og frágreiðing um verkætlanina: Rock Trawldoors - Orkusparandi Trolútgerð “Førrock” (2009) - sum er nógv seinkað og enmdaliga rapporterað í 2011, eru tøkar og síggjast niðandyri, við at trýsta á tær:
Samandráttur Rock Trawldoors - Orkusparandi Trolútgerð
Frágreiðing (fyllir yvir 10Mb - má umbiðast samskiparanum).
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)


text:
Ársroknskapurin fyri 2017 góðkendur
Býráðið í Sunda kommunu hevur góðkent ársroknskapin fyri 2017.
Kommunan hevði avlop uppá 6,2 mió.kr. Inntøkurnar vóru íalt 89,6 mió.kr. Raksturin kostaði 64,2 mió.kr. og løgur vóru gjørdar fyri 19,2 mió.kr.
Inntøkurnar vóru 10,2 mió.kr. størri enn í fíggjarætlanini fyri árið. Bæði kommunuskatturin og felagsskatturin góvu væl meira í kommunukassan enn roknað var við, tá fíggjarætlanin var løgd.
Av løgunum uppá 19,2 mió.kr. var meginparturin ella 13,5 mió.kr. brúkt til nýggja skúlan og ítróttarhøllina við Streymin, sum stendur í gerð.
Við árslok 2017 var lániskuldin 20 mió.kr. Nettoskuldin var 9,4 mió.kr. sum er 0,13 álíkning.
Roknskapurin kann lesast her.


text:
Barbara Holm 16.04.2018 (11:15)
Video: Sí ógvusliga lívið á Barentshavinum
Tað er ikki bara bara at liva og virka sum sjómaður umborð á føroyskum trolara. Tað máttu útlendsku miðlar sanna, tá ið Rúni Djurhuus, sjómaður umborð á Ennibergi, sendi teimum ógvusligar upptøkur úr Barentshavinum.
Hóast upptøkurnar eru ógvusligar, so spældi hendan løtan væl av.
Rúni Djurhuus hevur eisini givið in.fo atgongd til hesar upptøkur. Trýst á pílin fyri at síggja, hvussu ein løta á Barentshavinum sær út.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Wednesday, November 30, 2016
Brotin egg ella breiða semju
Álitið frá ‘Nýskipanarnevndini’ fekk kanska minni tyngd enn upprunaliga ætlað og møtir nú kapping — men útlitini fyri breiðari semju um fiskivinnu nýskipan tykjast brádliga bjartari, treytað av góðum stevi og umhugsni á fleiri síðum.
Longu tá tann sokallaða ‘Nýskipanarnevndin’ tíðliga í oktober legði fram sítt álit til Høgna Hoydal fiskimálaráðharra um nýskipan av karmunum kring ta føroysku fiskivinnuna, var greitt at talan ikki kundi vera um nakað beinleiðis uppskot um lóggávu sum annars ætlað tá arbeiðsbólkurin varð sjósettur fyri minni enn einum ári síðani.
Meðan Landsstýrið tykist hava havt í hyggju at fáa øll føroysk fiskirættindi seld umvegis eina miðsavnaða uppboðssølu — yvir høvdið á fiskivinnuni og einum stórur parti av veljarafjøldini — bendir tó eitt og annað á at kósin kortini nøkulunda smidliga kann verða broytt nakað, soleiðis at sleppast kann undan einari annars óundansleppandi konfrontatión sum kann koma til at kosta ikki bara politiskt men eisini samfelagsliga og búskaparliga.
Tann íkomna trupla støðan fekk Jógvan Mørkøre samfelagsfrøðing at rópa varskó herfyri. “Hvørja lagnu tað fær sum kemur frá nevndini eigur tú at vera skeptiskur yvirfyri,” viðmerkti hann í blaðnum Sjógvur & Fólk sum kom út um mánaðarskiftið oktober-november, “eftirsum hon heilt týðiliga ikki vil kennast við sítt egna barn.”
Samfelagsfrøðingurin sipaði til Nýskipanarnevndina og hennara frágreiðing til fiskimálaráðharran. Spurdur um hvat ið roknast kann við fer at henda víðari, segði hann: “Kanska liggur svarið í skiftistíðini sum nevndin opererar við: at tað verður byrjað í lagaligheit — og síðani verður lagt upp til eina opna politiska eftirmeting, har tilmælið frá vinnuni til ta tíð verður avgerandi fyri um farast skal víðari eftir Hoydals leistinum. Tað kundi hóskandi verið eitt hálvt ár fyri komandi val. Ella um uppboðssølan skal sleppast. Finst eingin semja so verður tað valtemaið; so verður valið at gera av hvat ið síðani skal henda.”
Fugl ella fisk?
Men nú kom so eitt nýtt politiskt útspæl sum í teoriini kann gerast bjargingarlína fyri møguligar royndir at fáa í lag breiða semju um eina nýskipan av fiskivinnuni. Á tíðindafundi tann 28. november presenteraði ein av teimum stóru andstøðuflokkunum í Løgtinginum eitt “Uppskot um fiskivinnunýskipan” — og yvirhálaði sostatt bæði landsstýrissamgonguna og restina av andstøðuni. Bárður S. Nielsen, formaður Sambandsfloksins, og Magni Laksáfoss, næstformaður, vístu á at verandi lóg um vinnuligan fiskiskap stendur til at fara úr gildi við árslok 2017, og at vinnan hevur bíðað alt ov leingi eftir greiðari politiskari útmelding.
Endamálið við uppskotinum er at “Gera eina burðardygga og virkisføra fiskivinnuskipan; Tryggja framhaldandi vælferð í samfelagnum; Skapa breiða politiska undirtøku fyri uppskotinum.” Í almennum skrivi frá Sambandsflokkinum stendur m.a.: “Uppskotið ... ber í sær at lívfrøðiliga burðardygdin og inntøkuskapanin í vinnuni geva bestu umstøður fyri at felags tilfeingið í havinum kemur øllum borgarum í Føroyum til góðar.” Og uppskotið fevnir í stuttum um fylgjandi: 1) “Lívfrøðilig burðardygd: stovnsrøkt, tryggja reproduktión, stilla veiðitrýst, stutt- og langtíðarjavnvágir;” 2) “Búskaparlig burðardygd: inntøkuskapan, virðisskapan og lønsemi;” og 3) “Sosial atlit og vælferðaratlit: samfelagsgagn og øllum borgarunum tilgóðar.”
Fín orð og alt tað. Men um eitt tílíkt útspæl skal veruliga vinna undirtøku, krevst gott samskifti við fleiri partar. Við fyrsta eygnakast tykist uppskotið opið fyri víðari viðgerð millum teir politisku flokkarnar, hóast tað byggir á “trygg” veiðirættindi, tó sum skilst bert fyri átta ár í senn — heldur enn uppboðssølu av rættindum, við onkrum undantøkum so sum tá talan er um nýggj veiðirættindi. Eisini verður eitt nú mælt til tilfeingisgjald frá fiskivinnuni at verða umsitið av óheftum grunni; at fiskirættindi skulu vera fult umsetilig innan fyri karmarnar av einum anti-trust regluverki ið skal forða fyri at ov fáir aktørar sita á ov stórum parti av rættindunum; at verandi tvungna uppbýti í skipabólkar verður avtikið so fiskireiðaríini fáa frælsi til at velja reiðskap uttan at tað ávirkar veiðirættindi; at farið verður frá dagaskipan til kvotaskipan, við serligari skipan fyri blandaðan fiskiskap; og at vinnan fær tryggar langtíðar karmar at virka í.
At hetta uppskot, ella upplegg, fer at ávirka verandi ætlanir hjá Landsstýrinum og øðrum politiskum pørtum, er sannlíkt út frá tí sum higartil hevur ljóðað alment. Í besta føri kann tað geva høvi til at “blanda kortini umaftur” í tann mun hetta krevst fyri at gera tað politiskt møguligt fyri Landsstýrið at fáa lunnar lagdar undir eitt felags grundarlag fyri samgongu og andstøðu at arbeiða út frá. Í ringasta føri eru vit bara vitni til eitt politiskt sprell sum í praksis ikki førir til nakað.
‘Konsekvens berokningar’
Ivasamt er tó um ein týðandi partur av fiskivinnuni, serliga tann íløgutungi parturin, kann liva við veiðiloyvum ið einans vara í átta ár — onkustaðni millum 12 og 20 ár er helst meira hóskandi fyri tær størstu íøgurnar. Men tílíkt eigur at kunna verða loyst gjøgnum samráðingar, og neyvan er óhugsandi at onkur kemur við broytingaruppskoti við serligum reglum ið taka hædd fyri hesum.
Sum ein fiskireiðari tók til: “Vit hava alla tíðina saknað konsekvens berokningar í tí sum hevur verið diskuterað politiskt um fiskivinnuna. Tað skuldi verið eitt sjálvsagt krav at samfelagsligar avleiðingar av ætlaðum broytingum verða gjølla umhugsaðar.”
“Tað er fínt at Sambandsflokkurin kemur við sínum uppskoti,” segði Høgni Hoydal við Kringvarpið. “Tað haldi eg er eitt gott grundarlag til at síggja hvar flokkarnir standa. Samgongan hevur sett sín fiskivinnupolitikk í samgonguskjalið, og síðani eru komin boð um hvussu man kann gera skipanir reint tekniskt, sum kunnu skapa nógv meira virði fyri samfelagið, skapa atkomiligheit og kapping, og eisini tryggja fólksins ogn, so hon ikki verður privatiserað.”
Fiskimálaráðharrin kom við onkrum smærri atfinningum, sum t.d. at frí umsetiligheit vil eftir hansara tykki føra til “spekulatión” til skaða fyri vinnu og samfelag. Men samstundis segði hann seg uppfata uppskotið sum eitt “samráðingarupplegg” og tónin tóktist sum heild positivur.
Reint spekulativt kann alt hetta tulkast sum tekin um at Landsstýrið leitar eftir nýggjum momentum fyri sína ætlaðu nýskipan og kann, hvør veit, vera tilreiðar at stýra uttan um onkrar snávingarsteinar (so sum uppboðssølu fixeringar) ið hava víst seg at møta kanska óvæntað sterkari mótstøðu.
Longu tá tann sokallaða ‘Nýskipanarnevndin’ tíðliga í oktober legði fram sítt álit til Høgna Hoydal fiskimálaráðharra um nýskipan av karmunum kring ta føroysku fiskivinnuna, var greitt at talan ikki kundi vera um nakað beinleiðis uppskot um lóggávu sum annars ætlað tá arbeiðsbólkurin varð sjósettur fyri minni enn einum ári síðani.
Meðan Landsstýrið tykist hava havt í hyggju at fáa øll føroysk fiskirættindi seld umvegis eina miðsavnaða uppboðssølu — yvir høvdið á fiskivinnuni og einum stórur parti av veljarafjøldini — bendir tó eitt og annað á at kósin kortini nøkulunda smidliga kann verða broytt nakað, soleiðis at sleppast kann undan einari annars óundansleppandi konfrontatión sum kann koma til at kosta ikki bara politiskt men eisini samfelagsliga og búskaparliga.
Tann íkomna trupla støðan fekk Jógvan Mørkøre samfelagsfrøðing at rópa varskó herfyri. “Hvørja lagnu tað fær sum kemur frá nevndini eigur tú at vera skeptiskur yvirfyri,” viðmerkti hann í blaðnum Sjógvur & Fólk sum kom út um mánaðarskiftið oktober-november, “eftirsum hon heilt týðiliga ikki vil kennast við sítt egna barn.”
Samfelagsfrøðingurin sipaði til Nýskipanarnevndina og hennara frágreiðing til fiskimálaráðharran. Spurdur um hvat ið roknast kann við fer at henda víðari, segði hann: “Kanska liggur svarið í skiftistíðini sum nevndin opererar við: at tað verður byrjað í lagaligheit — og síðani verður lagt upp til eina opna politiska eftirmeting, har tilmælið frá vinnuni til ta tíð verður avgerandi fyri um farast skal víðari eftir Hoydals leistinum. Tað kundi hóskandi verið eitt hálvt ár fyri komandi val. Ella um uppboðssølan skal sleppast. Finst eingin semja so verður tað valtemaið; so verður valið at gera av hvat ið síðani skal henda.”
Fugl ella fisk?
Men nú kom so eitt nýtt politiskt útspæl sum í teoriini kann gerast bjargingarlína fyri møguligar royndir at fáa í lag breiða semju um eina nýskipan av fiskivinnuni. Á tíðindafundi tann 28. november presenteraði ein av teimum stóru andstøðuflokkunum í Løgtinginum eitt “Uppskot um fiskivinnunýskipan” — og yvirhálaði sostatt bæði landsstýrissamgonguna og restina av andstøðuni. Bárður S. Nielsen, formaður Sambandsfloksins, og Magni Laksáfoss, næstformaður, vístu á at verandi lóg um vinnuligan fiskiskap stendur til at fara úr gildi við árslok 2017, og at vinnan hevur bíðað alt ov leingi eftir greiðari politiskari útmelding.
Endamálið við uppskotinum er at “Gera eina burðardygga og virkisføra fiskivinnuskipan; Tryggja framhaldandi vælferð í samfelagnum; Skapa breiða politiska undirtøku fyri uppskotinum.” Í almennum skrivi frá Sambandsflokkinum stendur m.a.: “Uppskotið ... ber í sær at lívfrøðiliga burðardygdin og inntøkuskapanin í vinnuni geva bestu umstøður fyri at felags tilfeingið í havinum kemur øllum borgarum í Føroyum til góðar.” Og uppskotið fevnir í stuttum um fylgjandi: 1) “Lívfrøðilig burðardygd: stovnsrøkt, tryggja reproduktión, stilla veiðitrýst, stutt- og langtíðarjavnvágir;” 2) “Búskaparlig burðardygd: inntøkuskapan, virðisskapan og lønsemi;” og 3) “Sosial atlit og vælferðaratlit: samfelagsgagn og øllum borgarunum tilgóðar.”
Fín orð og alt tað. Men um eitt tílíkt útspæl skal veruliga vinna undirtøku, krevst gott samskifti við fleiri partar. Við fyrsta eygnakast tykist uppskotið opið fyri víðari viðgerð millum teir politisku flokkarnar, hóast tað byggir á “trygg” veiðirættindi, tó sum skilst bert fyri átta ár í senn — heldur enn uppboðssølu av rættindum, við onkrum undantøkum so sum tá talan er um nýggj veiðirættindi. Eisini verður eitt nú mælt til tilfeingisgjald frá fiskivinnuni at verða umsitið av óheftum grunni; at fiskirættindi skulu vera fult umsetilig innan fyri karmarnar av einum anti-trust regluverki ið skal forða fyri at ov fáir aktørar sita á ov stórum parti av rættindunum; at verandi tvungna uppbýti í skipabólkar verður avtikið so fiskireiðaríini fáa frælsi til at velja reiðskap uttan at tað ávirkar veiðirættindi; at farið verður frá dagaskipan til kvotaskipan, við serligari skipan fyri blandaðan fiskiskap; og at vinnan fær tryggar langtíðar karmar at virka í.
At hetta uppskot, ella upplegg, fer at ávirka verandi ætlanir hjá Landsstýrinum og øðrum politiskum pørtum, er sannlíkt út frá tí sum higartil hevur ljóðað alment. Í besta føri kann tað geva høvi til at “blanda kortini umaftur” í tann mun hetta krevst fyri at gera tað politiskt møguligt fyri Landsstýrið at fáa lunnar lagdar undir eitt felags grundarlag fyri samgongu og andstøðu at arbeiða út frá. Í ringasta føri eru vit bara vitni til eitt politiskt sprell sum í praksis ikki førir til nakað.
‘Konsekvens berokningar’
Ivasamt er tó um ein týðandi partur av fiskivinnuni, serliga tann íløgutungi parturin, kann liva við veiðiloyvum ið einans vara í átta ár — onkustaðni millum 12 og 20 ár er helst meira hóskandi fyri tær størstu íøgurnar. Men tílíkt eigur at kunna verða loyst gjøgnum samráðingar, og neyvan er óhugsandi at onkur kemur við broytingaruppskoti við serligum reglum ið taka hædd fyri hesum.
Sum ein fiskireiðari tók til: “Vit hava alla tíðina saknað konsekvens berokningar í tí sum hevur verið diskuterað politiskt um fiskivinnuna. Tað skuldi verið eitt sjálvsagt krav at samfelagsligar avleiðingar av ætlaðum broytingum verða gjølla umhugsaðar.”
“Tað er fínt at Sambandsflokkurin kemur við sínum uppskoti,” segði Høgni Hoydal við Kringvarpið. “Tað haldi eg er eitt gott grundarlag til at síggja hvar flokkarnir standa. Samgongan hevur sett sín fiskivinnupolitikk í samgonguskjalið, og síðani eru komin boð um hvussu man kann gera skipanir reint tekniskt, sum kunnu skapa nógv meira virði fyri samfelagið, skapa atkomiligheit og kapping, og eisini tryggja fólksins ogn, so hon ikki verður privatiserað.”
Fiskimálaráðharrin kom við onkrum smærri atfinningum, sum t.d. at frí umsetiligheit vil eftir hansara tykki føra til “spekulatión” til skaða fyri vinnu og samfelag. Men samstundis segði hann seg uppfata uppskotið sum eitt “samráðingarupplegg” og tónin tóktist sum heild positivur.
Reint spekulativt kann alt hetta tulkast sum tekin um at Landsstýrið leitar eftir nýggjum momentum fyri sína ætlaðu nýskipan og kann, hvør veit, vera tilreiðar at stýra uttan um onkrar snávingarsteinar (so sum uppboðssølu fixeringar) ið hava víst seg at møta kanska óvæntað sterkari mótstøðu.
Subscribe to: Post Comments (Atom)


text:
Útgivið tann: 29.12.2013
Jól (Jógvan í Lon Jacobsen)
Skrivað hevur: Jógvan Andersen
Nú upp undir jól hoyrist stundum í barnasendingum eitt nú: nær verður jól ella nær verður tað jól, og eg tími ikki at bíða, til tað verður jól. Men tað er skeivt at benda jól sum eintalsorð, tí tað er fleirtalsorð. Av tí at jól er fleirtalsorð, má sagnorðið eisini standa í fleirtali: Jólini eru høgtíð barnanna; lat nú bara jólini koma. Vit kunnu ikki siga t.d. lat so bara jólið koma. Vit kunnu heldur ikki siga: jól hevur einglaljóð, tað kann bara eita: jól hava einglaljóð. Ber til at siga gleðiligt jól. Nei! Nú! Hetta er so seinasti máltáttur í útvarpinum í hesari øldini, so eg fari vegna málnevndina at ynskja øllum eini gleðilig jól og gott nýggjár og takka fyri tað brátt farna. Vit vera aftur at hoyra 3. januar.


text:
Orð: Óli Reinert
Lag: A.P. Berggren
1. Mín Harri, lat meg einki frá tær draga!
Tú hjálpa kanst, so einki meg kann skaða;
um her mín ætlan stundum brátt kann bresta,
tú altíð veitst, hvat er mær til mítt besta.
2. Tú hoyrdi mína bøn, tá eg var ræddur,
tú kendi meg, sum langt av leið var staddur,
tú gavst mær hvíld í tínum sterka armi,
gavst frið í mínum sorgarfylta barmi.
3. Lat meg ei keðast fyri teg at liva,
tak út úr hjartanum hvønn lítlan iva,
sum forðar fyri tínum halga Anda,
ið eina bjargar mær úr neyð og vanda!


text:
Yiliam Gómez Sardiñas, sum er cubanskur ambassadørur í Keypmannahavn, kemur á vitjan í Føroyum hósdagin og fer av aftur landinum leygardagin. Hon var borin í heim í høvuðsstaði Cuba – Havana - hin 02. apríl 1972. Hon tók eina master í búskaparfrøði á Higher Institute of International Relations í Havana í 2010, við serligum denti á altjóða samstørvum, og longur afturi, í 1995, gjørdist hon bachelorur í biokemi við lærda háskúlan í Havana. Hartil hevur hon Diploma in Management Techniques, fingið í Havana í 1999, Diploma in Technological Prospective, fingið í Lissabon í 2000, og Diploma in International Economy and Development Policy, fingið í New Delhi í 2006. Hon tosar enskt, franskt og spanskt mál (móðurmálið í Cuba). Yiliam hevur verið sendiharri í Keypmannahavn síðani í fjør. Hon er gift og eigur eina dóttir.
Starvsroyndir hennara eru annars fjølbroyttar. Hon starvaðist sum granskari á oljurannsóknarstovninum í heimlandinum 1995-1998. 1998-2001 var hon ráðgevi í Granskingarmálaráðnum. 2001-2005 virkaði hon í Handilsmálaráðnum. 2005-2008 í Uttanríkisráðnum, og í árunum 2008-2012 var hon chargée d’affaires fyri Cuba í ST-stovninum UNESCO í Fraklandi og árini fram til starvssetanina í Keypmannahavn virkaði hon aftur í Uttanríkisráðnum í Havana, hesaferð sum samskipari í politiskum uttanríkismálum.
Í mun til støddina á landinum – oynni – hevur Cuba verið nógv umrøtt í tíðindastreyminum, serliga í Kalda krígnum, tá ið stjórnin hjá kollveltingarleiðaranum Fidel Castro gjørdi av at samstarva við kommunistisku londini eystanfyri. Hetta gjørdist rættilig avbjóðing hjá risastóra grannanum norðanfyri – USA. Hetta skiftið var atvoldin til handilsstongsilin síðani, og ta gitnu Cuba-kreppuna, sum í ringasta føri kundi verið orsøkin til eitt triðja heimsstríð. Í hesum døgum nærkast USA og Cuba hvørjum øðrum aftur, og tey diplomatisku viðurskiftini eru komin í rættlag, og fólk ferðast nú ímillum londini sum í gomlum døgum.
Ambassadørurin Sardiñas hevur í eina tíð ynskt at vitja í Føroyum. Hesar báðar sólarringarnar vitjar hon í fleiri ráðum í høvuðsstaðnum. Hon ger eisini eitt legg inn í Eysturoynna, har hon vitjar Runavíkar kommunu og fleiri virkir í oynni. Tað hevur ikki verið nógv samskifti ímillum Føroyar og Cuba, men føroyingar hava roynt seg sum fiskaseljarar í Cuba, og øll hava hoyrt um Cuba-trolararnar, sum fingu eina drúgva søgu í ísfiskafiskiskapinum undir Føroyum. Kanska minnist onkur eisini, at cubanski togarin “José Martí” var móttøkuskip í makrelvertíðini tað eina árið, og at hann lá við bryggju í Runavík í nógvar vikur eftir, at vertíðin var av. Sardiñas fer av landinum aftur leygardagin.


text:
Orð: Steintór Rasmussen
Lag: Steintór Rasmussen og Eyðun Nolsøe
Eg møti tær í býnum ein fagran summardag
í blusu niður á nalvan og kjóla uppum knæ
sum tú riggar væl stórt smíl um eyguni
takk í líka máta, tú svarar brosandi
vit vála eftir gøtuni, steðga av og á
vit eiga allan dagin og luftin er so blá
vit orka ikki bilar ikki asfalt og betong
vit vilja njóta sólina, trø og fuglasong
Ein pallur er á gøtuni fólk er savnað her
vit kunnu hoyra tónleik og ókeypis tað er
“summargestir” spæla sjálvt ommur murra við
og børnini í býnum fitt og buldralig
á einum trappusteini tey ungu halda frí
ein heitan munn á kaffistovu ‘hvat brúkar tú útí’
tey selja ís á horninum, hvat sigur tú til tað
lítla ella stórabjørn, sig nei ella ja
..eg kenni meg sum bjørnina sum á vetri fekk ein lúr
– ið er vaknað úr dvala og gongur nú ein túr
skinnið tað er friðað so hon kann hugna sær
og vera sum eitt villfólk uttan djóragarð
Gluggar vísa vegin inn í mótaparadís
og vit verða vøkur um vit gjalda dagsins prís
í móta ella mentan vit eru líkaglað
vit eiga okkum sjálvi og hendan pena dag
men undir somu sólini, sum vermir nú so væl
her búgva vit so saman eitt lítið túsundtal
í býnum síggjast einsom og nýforelskað pør
ímillum gráar jakkar tíni beru lør
Tað skuggar fyri sólini og luftin gerst so kám
men tínir fittu kjálkar hava nú so frískan dám
tað tynnist nú á gøtuni vit fara heim til mín
har bjóði eg ein franskan rætt og borðreiði við vín
um sólin nú fer niður tað brennur enn í mær
í tendring er mín máni og Venus er so nær
sum endurskyn tín glæma í morgin aftur sær
vit eru smáar sólir ið ferðast viða hvar


text:
Norðurlandahúsið bjóðar øllum at taka lut á Summarframsýningini næsta ár/
Norðurlandahúsið bjóðar yrkisfotografum, áhugafotografum og øllum sum tíma at taka myndir at verða við í framsýningini ”Eitt ár í Føroyum.”
Tað ýður í myndum og hvør einasta sigur sína søgu.
Hvat hevði hent, um vit savnaðu eina ørgrynnu av myndum – tiknar í Føroyum í eitt ár – og lótu tær siga, hvør sína søgu og eina stóra samlaða søgu?
Tað fer Norðurlandahúsið at gera á summarframsýningini 2017. Men felagsarbeiðið fer í gongd longu flaggdagin. Framsýningin skal eita ”Eitt ár í Føroyum” og við verða myndir tiknar millum flaggdagarnar 2016 og 2017.
Vit bjóða øllum at verða við, sum hava hug at siga sína egnu søgu ella okkara felags samtíðarsøgu við myndum. Hvat hendir í Føroyum í eitt ár? Hvat gera vit? Hvat frøast vit um, hvørjum stúra vit fyri? Natúra og mentan, børn og djór, gerandisdagur og høgtíðsdagur, politikkur og átrúnaður, býlív, bygdalív og sjómanslív, veður og vindur, familjulív og arbeiðslív. Og alt tað, sum vit ikki kunnu seta orð á. Hvør einasta mynd er vælkomin.
Ein metingarnevnd velur millum alla innkomnu myndirnar, hvørjar skulu við á framsýningina, sum vit ætla skal vera størsta fotoframsýning í søguni – í Føroyum. Aftaná verða myndirnar útgivnar í bók, sum ein myndabók um okkara samtíðarsøgu.
Myndirnar skulu verða Norðurlandahúsinum í hendi í seinasta lagi 26. apríl 2017 kl. 12.00. Hvør mynd skal verða í minsta lagi 4 MB. Heitið á myndini skal vera navnið á fotografinum, umframt stað og dagfesting, tá myndin er tikin. Hvør fotografur kann í mesta lagi senda 10 myndir inn – og tær skulu sendast til: foto@nlh.fo


text:
Komandi mánakvøld verða aftur tveir bíbliutímar á skránni. Hesuferð verður tað Niels Johannesen, sum kemur at undirvísa um bræv Paulusar til samkomuna í Filippi.
Byrjað verður kl. 19, og endað verður umleið kl. 21 – lítil steðgur verður millum bíbliutímarnir, har møguleiki er til stutt prát og kaffi.
Sum sagt, so byrja vit kl. 19, og vit verða í Ebenezer (ovasta sali). Øll eru vælkomin.
Filippibrævið við Niels Johannesen komandi mánakvøld
Komandi mánakvøld verða aftur tveir bíbliutímar á skránni. Hesuferð verður tað Niels Johannesen, sum kemur at undirvísa um bræv Paulusar til samkomuna í Filippi.


text:
Donsku reiðaríini bjartskygd um 2018
Danska sjóferðslan vendi í fjør negativa rákinum og hómar aftur framgongd í útflutningstølunum. Bjartskygnið breiðir seg í reiðaríunum, sum vænta framhaldandi framgongd í ár, skriva Danske Rederier.
Eftir eitt hart 2016, kom í fjør aftur vindur í seglini hjá útflutninginum hjá donsku sjóferðsluni. Ein framskriving av útflutningstølunum í fjórða ársfjórðingi í fjør vísir ein útflutning alt árið upp á uml. 190 mia. kr. Hetta er ein framgongd upp á góðar 20 mia. kr. í mun til 2016.
Í 2018 vænta reiðaríini, at positiva gongdin fer at halda fram, sambært Danske Rederier.
”Tað er positivt, at tølini fyri 2017 benda á ein øktan vøkstur samanborið við 2016, tá vøksturin fall nógv. Seinastu fýra ársfjórðingarnar hevur vøksturin verið støðugt hækkandi, og tað bendir á, at vindur er komin í seglini í útflutninginum hjá reiðaríunum, eftir at hann fall í 2015 og 2016,” sigur Jacob K. Clasen, stjóri í vinnulívspolitikki og greining í Danske Rederier.
Metingin er grundað á fráboðanir frá reiðaríunum til Danske Rederier. Og reiðaríini síggja positivt upp á útflutningsmarknaðin í 2018. Tað vísir ein spurnarkanning millum stjórarnar í donsku reiðarafyritøkunum, har 26 stjórar hava svarað kanningini. Her var breið semja um bjartskygni fyri vinnuna, har 22 av teimum 26 stjórunum vænta at síggja øktan vøkstur í umsetninginum í ár.
”Tveir triðingar av útflutninginum hjá reiðaríunum fer til lond uttanfyri ES. Vit eru tí sera bundin av gongdini í heimshandlinum, sum tíbetur gongur framá í løtuni. Hetta hevur havt ávirkan á metingarnar hjá reiðaríunum fyri næstu 12 mánaðirnar. Reiðaríini hava eisini tillagað seg marknaðin seinastu árini, so tey eru væl brynjað til framtíðina, men tað er framvegis eitt sindur upp til høgu útflutningstølini, vit sóu í 2014,” sigur Jacob K. Clasen.
Danska skipaferðslan stendur fyri 20 pst. av samlaða útflutninginum hjá Danmark og er harvið størsta útflutningsvinnan hjá Danmark.
Kelda: Danske Rederier/maritimedanmark.dk


text:
Fyrsta málið á dagsskránni hjá í løgtinginum í dag var atkvøðugreiðsla um, hvørt stjórnarskipanin skuldi burturvísast, ella um farast skuldi undir viðgerðina í dag.
Løgtingið hevur júst atkvøtt ímóti at burturvísa stjórnarskipanina, soleiðis at uppskotið kundi koma til viðgerðar í dag. Tað vóru 17 atkvøður ímóti at burturvísa málið, ímeðan 16 vóru fyri. Samgongan stóð saman um, at uppskotið ikki skuldi burturvísast.
Løgtingsumsitingin hevði annars skrivað eitt uppritt, har mælt var til at burturvísa málið, tí løgtingsumsitingin metti, at uppskotið ikki leyk allar treytir í tingsskipanini.
Løgtingið skuldi tí atkvøða um uppskotið skuldi burturvísast ella um víkjast skuldi frá tingskipanini fyri at viðgerða málið, og løgtingið valdi tað seinna. Tí verður uppskotið viðgjørt í løgtinginum nú.


text:
Vit kenna allar til tað ha? Vit fara at ferðast, vit skulu hugna okkum og alt skal vera loyv. Nú eru vit ávegis heim aftur úr París og freistingin á flogvøllinum stendur fyri framman. Altso eg minnist væl fyrr, tá... Continue reading →
Besta jólagávan í ár var frá mínari betru helvt. Nokk tí at hann kennir meg allar best, og veit júst hvat eg verði allar gleðast fyri. Eg haldi kanska at mín bygdasligi nørdasjeikur er hálvgun romantiskur. Hesuferð hevði hann í... Continue reading →
Og leiðin gongur til…. ALANYAAAA! 8 august 2016 Continue reading →
Eg elski at ferðast, men eg havi ein øgiligan ótta fyri at flúgva. Eg velji at lata vera við at hugsa um tað, tí eg verði noydd til at gera tað. Dagarnir upp undir, fara nógvir tankar ígjøgnum mítt høvd.... Continue reading →
Endiliga er tað í dag, at eg fari heim aftur til oyggjarnar. Áhh sum eg gleði meg. Men tað sum skal henda áðrenn, eg komi so langt, eri eg minni spent uppá. Eg eri tann vánaligasta til at pakka mítt... Continue reading →


text:
Leygardagin 13. oktober fer árliga Haldor Holm Cup kappingin í billard av bakkastokki.
Serliga steypakappingin er fyri fimm teir bestu billardleikararnar í liðkappingini fjør, og hesaferð stendurkappingin millum Jákup L. Baldvinsson og Jens Kjartan Feilberg úr BFF, Páll Hera Nolsøe úr TVBF, Kristian Suna Høgnesen úr KLBF og Jógvan Jørgensen úr HABI.
Byrjað verður klokkan 10 leygarmorgunin, og spælistaðið er, sum tað plagar, í Klaksvík.
Vinnarin síðstu tvey árini er Jákup L. Baldvinsson, og tá hann aftur telist millum teir bestu hesaferð, má hann metast sum favoritturin til at gera hattrick. Jákup hevur vunnið kappingina fýra ferðir samanlagt, men teir sum hava vunnið kappingina flestar ferðir, eru Kristian Suni Høgnesen og Henrik Pedersen (7 ferðir) og Hallur Joensen (5 ferðir).
Leygardagin verða fyrstu dystirnar í liðkappingin í 2. og 3. Deild eisini spældir, so tað hendir nógv longu hetta fyrsta billardvikuskiftið.
1. deild byrjar 20. oktober, og tá koyra allar kappingarnar aftur í fullari ferð.
Vónandi fáa vit eitt hendingaríkt, gott og, ikki minst, spennandi kappingarár


text:
Søgnin um Kópakonuna
Kópar eru av fyrstu tíð komnir av fólki, sum hevur sjálvt stoytt sær oman og forkomið sær í sjónum. Eina ferð á hvørjum ári, og tað er á trettandu nátt, sleppa teir at lata seg úr bjálvunum og eru tá líkir øðrum menniskjum; teir hava tá til gamans at dansa og spæla á manna vísi á hellunum í fjøruni og inni í látrunum.
Nú gongur søgnin, at ein drongur á sunnara garði í Mikladali hevði frætt hetta, at kóparnir komu saman trettandu nátt í einum látri stutt frá bygdini. Hann fór tí um kvøldið har oman at forvitnast um, hvørt tað mundi vera satt ella ikki, ið sagt var frá hesum. Hann krógvaði seg undir einum steini framman fyri látrinum; eftir sólsetur sær hann fult av kópum koma svimjandi hagar; tá ið teir vóru komnir á land, fóru teir úr húðunum og løgdu tær frá sær har á helluna í fjøruni, og líktust teir nú rættuliga øðrum fólki.
Mikladalsdrongurin hevði gaman av at hyggja at hesum undan klettinum, hvar hann lá fjaldur; nú sær hann eina ta fagrastu og fríðastu gentu koma úr einum kópahami, og honum rennur straks týður til hennara, og hann ansaði tí væl eftir, hvar hon legði ham sín har stutt frá honum. Drongurin fer nú loyniliga hagar, tók húðina til sín og fjaldi seg so aftur undir steininum. – Kóparnir dansaðu og stuttleikaðu sær alla náttina; men tá ið tók at lýsa av degi, fór hvør aftur í sín ham. Men kópagentan, sum áður var nevnd, fann ikki húð sína aftur og gekk og sóknaðist eftir henni og fór at láta illa og gremja seg eymliga, tí at tá var náttin umliðin og komið um sólarris; men fyrr enn sólin reis úr havi, fekk hon tev av húðini hjá mikladalsdreinginum og mátti tí leita til hansara eftir henni; hon bað hann nú so bønliga og við nýtum orðum geva sær aftur hamin, men hann vildi ikki lurta eftir henni og fór niðan kleivina til hús, og hon mátti fylgja honum eftir húðini, ið hann bar við sær.
Hann tók hana nú til sín, og livdu tey væl hvørt hjá øðrum sum onnur hjún. Men altíð mátti hann vera varur um ikki at lata hana sleppa at húðini; hann goymdi hana tí í kistuni, læsti rammliga fyri og gekk samt við lyklinum á sær.
Ein dagin var hann útrógvin, og sum hann sat har úti á havinum og dró ein fisk, kom hondin at bera við beltið, hvar lykilin var vanur at hanga; tá varð honum dátt við, tí at hann ansaði nú fyrstani eftir, at lykilin var gloymdur eftir, og hann rópaði við sorg og sút: ”Í dag verði eg konuleysur!” Allir drógu upp og settust við árar at rógva sum skjótast heim aftur. Tá ið mikladalsmaðurin kom inn til sín, sær hann, at konan var horvin, men børnini, tey áttu saman, sótu kvirr eftir; fyri at einki skuldi verða teimum at meini, meðani tey vóru einsumøll inni, hevði hon sløkt eldin á grúgvuni, goymt knívar og alt hvast undir lási. Tá ið hon hetta hevði gjørt, var hon lopin oman til strandar, farin í húðina og hevði kastað sær í sjógvin. Hon hevði funnið lykilin, tá ið maðurin var farin til útróðrar, læsti upp kistuna og sá har hamin liggja og kundi ikki stýra sær longur; haðani er orðtakið komið: ”Kann ikki ráða sær heldur enn kópur, tá ið hann sær húðina”. Í tí sama hon leypst á sjógvin, kom brimilin, sum áður hevði lagt saman ástir við hana, upp við liðina hjá henni, og svumu nú tey bæði haðani; – øll hesi árini hevði hann ligið har og bíðað eftir opnu síni. Tá ið børnini, hon átti við mikladalsmanninum, komu oman í fjøruna, sást kópur standa fyri landi og hyggja at teimum, og allir hugsaðu, at tað mundi vera hon móðir teirra.
Soleiðis lupu mong ár fram eftir, at einki er at siga frá bóndanum á sunnara garði ella børnunum við kópakonuni. Men so varð eina ferðina, at mikladalsmenn ætlaðu sær á látur at sláa kobbar, og náttina frammanundan, kom kópakonan í dreymum fyri bóndan og sigur við hann, at um so varð, at hann fór á látur við hinum, tá skuldi hann vita, at ikki máttu teir drepa brimilin, ið stóð framman fyri látrinum, tí at tað var maki hennara, og tveimum kobbahvølpum, sum lógu innast í látrinum, máttu teir eira, tí at tað vóru synir teirra, og segði hon honum frá, hvussu teir vóru litaðir. Men bóndin gav ikki hesum dreymi gætir, hann fór við hinum mikladalsmonnum á látur, og teir drupu allar kóparnar, ið inni vóru. Við býtið fekk bóndin í sín lut brimilin allan, lállur og fitjur av hvølpunum. Til nátturðar høvdu tey kókað høvdið, lállurnar og fitjurnar, og tá ið var upp úr lagt, hoyrdist brestur og mikið brak, og kópakonan kom tá sum tað ljótasta trøll inn í roykstovuna, snoddaði í trogunum og rópaði av illum huga: ”Her liggur hánæsaður av kalli, hond Háreks og fótur Fríðriks – hevnt er og hevnt skal verða hjá mikladalsmonnum, og skulu summir sjólátast, og sumir falla fyri bjørg og bláar skorar, og skal tað halda við, til tess so mangir eru burturgingnir, at teir kunna halda hvør annan í hond og fevna um alla Kallsoy”. Tá ið hon hetta hevði sagt, fór hon út aftur við miklum gnýggi og duni og sást ikki meira. – Ikki hevur verið so sjaldan tí verri at frætta skaðatíðindi úr Mikladali, at menn eru falnir í bjørgunum, tá ið teir hava farið til bjargar at fygla ella fleyga ella verið á fjalli eftir seyði; – talið hevur ikki verið fult enn, so at teir, sum burtur eru gingnir, røkka at fevna um Kallsoy.
Við Skálavík í Sandoy er látur, sum eitur í Bláfelsskúti, og um tað er sama søgnin, sum her frammanundan er sagt frá. Tróndur og Niklas, faðir og sonur, vóru fyrstir menn, sum reistu búgv har í býlinginum á Hamri. Demmus (Nikodemus), sonur Niklasar fór trettandu nátt á látrið, tók hamin, sum ein vøkur opna hevði smoygt sær úr, fór heim við kópahúðini, og opnan elti hann (aðrir siga, at pápi Demmusar bar kópakonuna heim). Hann læsti húðina í kistuna og hevði lykilin fastan í buksukvarðanum. Ein dagin var hann á útróðri og var farin í aðrar brøkur og hevði ikki minst at flytja lykilin yvir í tær, og so varð hann konuleysur; tá ið hann kom heim av havi, stóð konan sum kópur við skersoddan úti fyri bygdini. Har í Skálavík nevnast menn, sum telja ættarlið frá kópakonu.
V.U. Hammershaimb: ”Færøsk Anthologi I”, 1891


text:
Orð: Halfdan Rasmussen
Lag Bjarne Haahr
Týtt: Mortan Weyhe
Upprunaheiti: Gå stille og tyst gennem verden
1. Far hóvliga, kvirt tína gøtu,
hvør drúva skal bera sítt vín;
hvør mansdreymur hásong ber í sær.
Ver dreyminum trúgv; hann er tín.
2. Ein dag skalt tú einsamøll droyma.
Í einsemi dreymur gerst gler.
Gakk nær hinum menniskjafødda,
og navn tína brøðra fram ber.
3. Á reiki er menniskjahjartað –
av ekka og sorg fær ei grið.
Gakk út undir stjørnulofts kvirru
og søk tað, tú sjálv hevur við.
4. Far hóvliga, kvirt sum ein skýming.
Í kvirruni fylgst tú við teim,
hvørs dreymasjón hásong ber í sær,
sum beinar tann leiðvilsta heim.


text:
20. Aug 2014
Sjómannadagurin setir í kvøld fokus á fiskatilfeingið við Føroyar – bæði støðuna í dag og útlitini næstu árini. Á fundinum fara Fiskifrøðingar greiða frá nýggjastu stovnsmetingunum, bæði av uppsjóvarfiski og botnfiski. Formaðurin í Fiskidaganevndini bjóðar fiskifrøðini av, eins og Reiðarafelagið er umboðað.Petur Steingrund, fiskifrøðingur á...
20. Aug 2014
Rani Nolsøe var sera væl nøgdur við fyrilesturin, sum Arni Vatnhamar helt í Klaksvík í gjár.Skúlin við Ósánna var nærmast ov lítil, tá Arni Vatnhamar týskvøldið helt fyrilestur um sína ferð uppá Mount Everest. Rani Nolsøe, sum sjálvur gongur nógv í fjøllum, var ein av...
20. Aug 2014
Um 300 fólk vóru til fyrilestur í Skúlanum við Ósánna har fyrsti og einasti føroyingur sum hevur verið á Mount Everest, rúnarbant stóru áhoyrara fjøldina -Eg hugsaði fleiri ferðir – hví vendir tú ikki við – og fer heim til familjuna, segði...
19. Aug 2014
Mikudagin verður framsýning í Eik.Framsýningin byrjar kl. 10.00 og heldur fram til kl. 16.00. Framsýningin er av kendum og minni kendum model skipum. Eisini sýnir Livar Nysted fram ymiskar lutir frá rógving tvørtur um heimshøv. ...
19. Aug 2014
10. Sjómannadagurin er longu farin av barkastokki í hesi vikuni. Nógv er broytt, síðani fyrsta Sjómannadag í 2005, tí vit, sum fyrireika Føroya Sjómannadag hava roynt at broytt dagin nakað á hvørjum ári, hóast høvuðsleisturin hevur verið hin sami.Ein fastur táttur er at Dragin hevur...
19. Aug 2014
Av praktiskum og trygdar orsøkum vera ikki fløskupostar partur av vatnkrígnum í ár.
19. Aug 2014
Stúgvandi fult av mineralum, vitaminum og øðrum vælgerandi føðievnum, ger tara til eitt heilsugott ískoyti til kost okkara. Hóast tari veksur væl um okkara leiðir, so verður hann lítið nýttur til matna. Men hetta fer at broytast, vænta fleiri:----------Úr skrá FØROYA SJÓMANNADAGUR 23. august:FØROYSKUR TARI...
18. Aug 2014
Fríggjakvøldið verður stór útikonsert í Klaksvíksgarðinum. Bólkar frá Dávavirkinum skipað fyri stórari útikonsert. Skráin er hendan: 22.00 Quarter to Three 22.45 DJ-X 23.00 Danny and the Veetos 23.45 DJ-X ...


text:
( 1519—1605 )
Sagt varð av pávakirkjuni, at Luther klekti eggið, sum Erasmus legði.
Tað var júst soleiðis, at Erasmus legði eitt grundarlag fyri Textus Receptus, sum aðrir arbeiddu víðari við. Í hesi linju uppeftir vóru teir kendastu: Erasmus, Stephanus, Colineus, og Beza. Elzevir brøðurnir góvu út síðstu útgávu av T.R. í 1633, men hon verður lítið brúkt í dag, tí teksturin var longu týddur eftir fyrri útgávum. Tað var útgávuna frá 1598 hjá Beza, sum King James týðararnir stuðlaðu seg mest at, men teir tóku allar útgávurnar uppá ráð.
Útgávan frá 1588 av Textus Receptus Nýggja Testamentinum hjá Theodore Beza:


text:
Bláaskøta (skøtuættin)
Neoraja caerulea Stehmann, 1976
Stødd: Bláaskøta verður í mesta lagi 30 cm long, og hon er helst minsta skøta, ið er undir Føroyum.
Dýpi: Hon er botnfiskur úr umleið 600 metrum niður á 1260 metra dýpi.
Litur: Á bakinum er hon viólblá, viðhvørt er ein farri av brúnligum. Um halan eru 6-9 tvørbond. Blindasíða er oftast hvítlig, við brúnsvørtum kantum á skivuni og á aftara enda á búkfjaðrunum. Dimmir blettir eru mitt undir skivuni. Undir halanum er hon ljós. Onkrar skøtur eru dimmlittar undir skivuni.
Lýsing: Tranturin er ógvuliga stuttur og kubbutur. Ravarnir eru nógv rundaðir og nakað innbendir framman, útbendir aftan. Skivan er sum heild rundvaksin. Halin er væl longri enn skivan. Heldur hvøss um alt bakið. Upp í 12 smáir píkar eru við hvørt eygað, 1-3 á hvørji øksl, 4-6 píkar mitt millum akslarnar, og meira ella minni óregluligt rað av píkum, 33-58 mitt eftir bakinum og út til ytsta triðing av halanum. Á ravunum er eitt band av smáum hvøssum naddum sum sandpappír. Á blindusíðu er hon sløtt. Halasíðurnar eru hvassar. Ryggfjaðrarnar eru mestsum samanvaksnar. Stertur er næstan eingin.
Eyðkenni: Støddin, eingir píkar eru á aftasta triðingi á halanum, liturin á bakinum og avrundaða kropsskapið eyðkenna bláuskøtu.
Týdningur: Bláaskøta hevur ikki vinnuligan týdning.
en: Blue ray, fr: Raie bleue, ís: Bláskata
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Skøtur Rajiformes
4 ættir eru í hópinum, 32 slektir og 285 sløg.
Við Føroyar er bert tann eina ættin, og hon hevur 8 slektir og 14 sløg:
Skøturnar eru eyðkendar við sínum flata kropsskapi, spísku gron og langa hala,
oftast við nógvum píkum eftir baki og hala.
Kjafturin og táknaopini eru á blindusíðu, meðan eyguni og andaholini eru á eygnasíðuni.
Undir Føroyum eru skøturnar bert í sjónum, men aðrastaðir eru nøkur sløg bæði í feskum vatni og í blandingsvatni.
***
Í stuttum um skøtur:
Halin á skøtu er í veruleikanum aftari partur av rygginum. Hann verður tó nevndur hali millum manna, og eisini her.
Ryggfjaðrarnar eru aftarlaga á halanum, og sterturin bara hómast aftast.
Ravarnir eru í veruleikanum uggafjaðrarnar, sum við tíðini hava fingið tað skapið,
teir hava nú.
Eins og aðrir bróskfiskar, hava kallfiskarnir tvey útvortis makingargøgn hangandi
aftur úr sær, eitt hvørjumegin halarótina.
Undir Føroyum eru skrásett 14 skøtusløg.


text:
Billy Graham avnoktar Jesus Christ og skammast við orðini hjá honum:
Joel Osteen avnoktar Jesus Christ og skammastvið orðini hjá honum:
Hesir eru báðir tveir FARNIR FULLKOMILIGA ÚT AV VEGNUM, tí JESUS CHRISTUS segði sjálvur púra klárt og ÓTVÍTÝÐUGT:
Jesus sigur við hann, Eg eri vegurin, sannleikin, og lívið: eingin maður kemur at Faðirinum, uttan við mær.
( St. Jóh. 14:6 FKJ )
( Gern. Áp. 4:12 FKJ )
MEN tað vóru eisini falskir prophetar millum fólksins, enntá sum tað skulu verða falskir frálærarar tykkara millum, sum loyniliga skulu føra inn heldømiligar ranglærur, enntá avnoktandi Harran sum keypti teir, og føra uppá seg snara oyðing.
2 Og mangir skulu fylgja teirra herviligu vegum; við grund av hvørjum sannleikans vegur skal verða ilt talaður um.
3 Og gjøgnum havisjúku skulu teir við falsaðum orðum gera handilsskap úr tykkum: hvørs dómur nú frá langari tíð drálar ikki, og teirra heldøming durvar ikki.
( II. Pæt. 2:1-3 FKJ )
( Markus 8:38 FKJ )
Hesir tveir skammast við tann sanna Jesus Christ og við orðini hjá honum, og TÍ fer Jesus Christus eisini at skammast við teir á dómsdeginum, og kasta teir í HELVITI!!!
Billy “Pávasleikur” Graham, og Joel “Devulmunnur” Osteen: VENDIÐ UM, – ella gerið tykkum klárar til heltivis kolandi heitu flammur!!!
Vit eru MITT Í TÍ STÓRA FRÁFALLINUM!!.
Fólkið verður leitt av leið av mjúk-munnum so sum hesum báðum, við orðum so sum “positivitetur”, og “tolsemi”, og “kærleiki” (sum ikki er kærleiki, sum ikki vil siga sannleikan), … men ikki eitt orð um synd og umvending, bara gleði, og signing, og framgongd og innantóm følsk lyftir, sum Jesus ONGANTÍÐ lovaði sínum sonnu eftirfylgjarum her á jørð, og sum EINGIN av teimum fyrstu Christnu hvørki søktu, ella fingu.
Flýggið frá úlvunum í seyðaskinnum!!
( II. Cor. 11:14 FKJ )
P.S. Um tú IKKI hoyrir, at hesir báðir eru FULLKOMILIGA við síðuna av, so ert tú SJÁLVUR líka langt við síðuna av, og treingir til av nýggjum at fara at lesa Guðs orð (KJB/FKJ) við opnum hjarta og rannsaka tína læru og títt svarta hjarta.


text:
Á teknisku deild er lærupláss sum maskinsmiður leyst at søkja til byrjan 02.07.2018
Arbeiðsuppgávur
Dagligu arbeiðsuppgávurnar taka útgangsstøði í viðkomandi yrkisgrein, millum annað fevna tær um viðlíkahald, umvæling og optimering av tekniskari útgerð á virkinum.
Førleikakrøv
Lokið 9. floksprógv Fólkaskúlans.
Sum persónur ert tú væl skipað/ur, støðug/ur, Eisini hevur tú ein jaligan hugburð til uppgávurnar og viðvirkar til gott samstarv við starvsfelagar.
Setanarviðurskifti
Arbeiðstíðin er 40 tímar um vikuna.
Starvið er tímalønt og verður sett eftir avvarðandi faksáttmála.
Av praktiskum áðum, so skal tann, ið settur verður, annahvørt búgva fast í Suðuroy ella vera sinnaður at flyta til Suðuroy.
Umsókn
Umsókn við avritum av prógvum, CV og møguligum viðmælum verða send í telduposti til fgp@vardin.fo ella sum vanligt bræv til: Varðin Pelagic, Havnarlagið 11, Postrúm 68, 800 Tvøroyri, att.: Fróði Petersen.
Umsóknarfreistin er mikudagin 20. juni 2018 kl. 16.00.
Allar umsóknir verða viðgjørdar í trúnaði.
Nærri kunning um starvið
Nærri kunning um starvið fæst við at venda sær til Fróða Petersen, tekniska leiðara á tlf. 291780 ella fgp@vardin.fo ella Jón Næs, formann fyri maskinfólk á tlf. 291781 ella jona@vardin.fo


text:
(Hetta havi eg skrivað til leikskránna hjá StÍF í 2007)
Ofta tá vit hoyra okkurt sjáldsamt orð ella navn verða nevnt, so seta vit tað
í samband við hendingar ella persónar, sum vit hava møtt á lívsleiðini. Vit hava í huganum fest eina ella aðra mynd saman við hesum navninum, og hon fæst ikki vekk aftur.
Í mínum
uppvøkstri plagdi pápi mín at hava kálvar. Kálvarnir blivu gøddir og slaktaðir, og soleiðis vórðu sunnudagsdøgurarnir fingnir til høldar.
Men kálvar skulu helst hava eitt
navn, og tað er ikki altíð lætt at finna. Vit plagdu tí at hyggja í álmanakkan, fyri at vita hvussu dagurin æt, tá kálvurin á fyrsta sinni hevði sæð dagsins ljós. Navnið
á degnum bleiv so navnið á kálvinum. Men tað sum vit kanska ikki hugsaðu so nógv um, var at flestu dagar í álmanakkanum eru uppkallaðir eftir pínslaváttum og halgimennum. Og soleiðis
gekk tað fyri seg, at hesir ferføttu skabningar fingu halgimannanøvn.
Ein kallaðist Lukas, eftir kenda læknanum, sum millum annað skrivaði eitt av evangeliunum. Ein æt Lambertus og ein Egesibus, men hvat tey
nøvnini stóðu fyri, vistu vit einki um. Eitt undantak var í hesum halgimannaskara. Tað var tann seinasti kálvurin, sum vit áttu. Hann skuldi av røttum itið Klara, men hildið varð ikki, at tað
hóskaði seg fyri ein tarvkálv at bera kvinnunavn. Tí varð navnið umskrivað til Klávus.
Hesir "heilagu" kálvar sluppu hvør eftir annan at vaksa seg stórar og prúðar, og so møttu
teir síni lagnu.
Tíðin gongur og kálvarnir eru allir etnir og gloymdir. Men onkuntíð koma minnini fram aftur. Serliga tá eg hoyri vertirnar í morgunsendingini hjá Útvarpinum siga,
at dagurin í dag eitur Lambertus eftir einum biskupi og ídnum trúboðara í Maastricht, sum var dripin, tí at hann hevði ákært nakrar franskar stórmenn fyri at liva í siðloysi. Tá
kann tað vera líkamikið hvussu eg royni at ímynda mær eitt halgimenni ella ein pínslavátt. Tann einasta myndin eg fái fram í huganum, er ein reydligur kálvur við smáum hornum, sum slapp
at vaksa seg stóran og prúðan, áðrenn hann endaði sum sunnudagsdøgurði.


text:
Øssur Winthereig journalistum við drúgvum royndum í bæði útvarpi og sjónvarpi og seinastu árini sum fríyrkisjournalistur, skal í vetur gera eina vikuliga útvarpssending fyri Kringvarp Føroya, har føroyskur tíðindaflutningur verður viðgjørdur.
Kringvarp Føroya sendi fyrr í summar eina útvarpssending í frítt útboð. Talan er um at gera eina sending við arbeiðsheitinum ’Pressan’, sum ”vikuliga skal viðgera allan tíðindaflutning í Føroyum”.
Tvær umsóknir komu inn, og í gjár kunngjørdi Øssur Winthereig á egna bloggi sínum, at tað verður hann, sum skal gera sendingina.
Heini Gaard, virkandi tíðindaleiðari í Kringvarpinum, harmast um, at tað vóru so fáar umsóknir at gera sendingina.
- Eg taldi meg til, at tað áttu at verið einir 10 til 15 skikkaðir journalistar uttan tilknýti til dagspressuna, sum kundu gjørt eina slíka sending. Eg hevði vónað, at fleiri fóru at søkja, sigur Heini Gaard.
Hann fegnast um, at hetta við at viðgera tíðindaflutning, nú verður lagt í eina sending, sum liggur ”uttan fyri tíðindadeildina”.
- Eg eri troyttur av at hoyra journalistar tosa við aðrar journalistar um journalistikk í tíðindunum. Eg haldi eisini, at fólk flest møðast av hesum. Nú fáa vit flutt hesi kjakini til eina sending, sum tíðindadeildin onga ávirkan hevur á, og sum verður viðgjørd av fólki uttan fyri húsið. Tað hóvar mær væl, sigur Heini Gaard.
Sambært lýsingini fær Øssur Winthereig 5.000 krónur fyri hvørja sending. Pressan verður at hoyra fyrrapart fríggjadagar í vetur.
Útvarpið hjá Kringvarpinum hevur fyrr havt sending við hesum heiti. Tað var ein seinnaparts kjaksending, sum Anna Ellingsgaard, sála, stóð fyri fyri nøkrum árum síðani. Øssur Winthereig hevur sum fríyrkisvinnurekandi nýliga gjørt sending fyri útvarpið. Tað var ein tosisending, har útgangsstøðið fyri kjakinum við gestin ofta var tað, sum bløðini høvdu skrivað gjøgnum vikuna – tað var tó ikki ein beinleiðis faklig viðgerð av tíðindaflutninginum.
- Hetta er kanska fyrstu ferð, at tíðindadeildin hevur sent eina sending út í alment útboð, men tað er jú heilt vanligt, at fólk uttan fyri húsið gera sendingar fyri Kringvarpið – tað er kanska serliga galdandi fyri mentanardeildina, vísir Heini Gaard á.


text:
Hevur tú hug at vita, hvussu PCB kanningar kunnu fremjast við tóli, sum er á iNOVA á Hoyvíksvegnum í Tórshavn?
Høvi verður at kunna seg um kanningarháttin gasskromatografi við tandem massaspektrometri tann 1. juni 2018. Tá kemur Svein-Ole Mikalsen, professari í mýlislívfrøði at greiða frá um kanningarháttin, ið verður nýttur at kanna PCB og dioksin.
Hvar: Fróðskaparsetur Føroya, Sjóvinnuhúsið, høli U407
Nær: 1. juni kl 13 -16, sama dag sum Mentanarnáttin 2018 er
Skeiðið er ætlað teimum, sum hava nakað av skili fyri evnafrøðiligum kanningum, men øll eru vælkomin at koma at lurta.
Skrá:
kl 13:00 Hvat snýr verkætlanin “PCB í fiski” seg um. Introduktión frá verkætlanarleiðara Mariu Dam, deildarleiðara á Gransking, Umhvørvisstovan
kl 13:20 Kanningarhátturin GC-MS/MS, gasskromatografi við tandem massaspektrometri. Svein-Ole Mikalsen, professari Náttúruvísindadeildin, Fróðskaparsetur Føroya
kl 16:00 Mini-skeiðið endar
Skeiðið er ókeypis, og tilmelding er ikki neyðug.
Fyriskiparar eru verkætlanarbólkurin, sum stendur fyri at seta í verk “PCB og dioksin-kanningar í fiski”. Verkætlanin verður stuðlað av luttakandi stovnum og virkjum, og Fiskivinnugransking.
Um tú hevur spurningar ella viðmerkingar er tú vælkomin at venda tær til Mariu Dam, telefon 342400, ella at senda okkum ein teldupost us@us.fo« Aftur
Nýggj topografisk føroyakort
16-10-2018
Tvær vikur til filmskappingin endar…
17-09-2018
Saman rudda vit Føroyar – leygardag…
07-09-2018
Orkugoymsla frágreiðingar
28-08-2018
Føroyar vertur fyri fyri norðurlend…
27-08-2018
Nýggj orkukanning mælir til sól og …
23-08-2018
Filmskapping um endurnýtslu...nú næ…
23-08-2018
Pussa silvur
27-07-2018
Loyvi til elframleiðslu úr vindorku…
18-07-2018
Reinsiverkið hjá LSH nýggja umhvørv…
11-07-2018


text:
Í svarið til grein 52 fyrispurning hjá Sonju Jógvanssdóttir, sigur Eyðgunn Samuelsen, landsstýriskvinna í almannamálum, at eingin áseting er um eftirløn til tímalønt í sáttmálanum við Føroya Pedagogfelag.
Tað tykist heldur løgið, at síggja eina slíka útsøgn frá landsstýriskvinnuni.
Veruleikin er tann, at tímaløn-ásetingin er sera avmarkað. Einans tey, sum arbeiða færri enn 15 tímar um vikuna, ella í einum styttri tíðarskeiði enn tríggjar mánaðar, mangla enn rættindi til eftirløn.
Í fylgu sáttmálanum hjá okkum er greinin greið:
“Sum tímaløntir verða sett tey, ið:
a) í miðal arbeiða minni enn 15 tímar um vikuna ella
b) ikki verða sett í fast starv, men sum avloysarar undir frítíð, sjúku o. l. ella til annað fyribils arbeiði, sum varir minni enn 3 mánaðir.”
Tá landsstýriskvinnan førir fram, at 211 fólk hjá Almannaverkinum eru tímalønt, so kunnu vit ikki annað enn undrast, tí vit í fleiri førum hava gjørt vart við, at fleiri av okkara limum ikki kunnu metast sum tímaløntir, tá tey ikki lúka omanfyristandandi treytir um tímatal og tíðarskeið.
Vit í Føroya Pedagogfelag hava tí varhugan av, at fleiri av okkara limum vera snýtt fyri fleiri túsund krónur í eftirløn – hvønn mánaða.
Afturat tí er hetta eisini eitt púra óskipað arbeiðsøki, har tað er sera torført at tryggja rættindini hjá starvsfólkunum, tí fleiri teirra ei heldur tykjast fáa lógarkravda setanarskrivið, sum tey annars hava rætt til.


text:
Í ABDH-samgonguskjalinum stendur nú:
Samlaðu útreiðslurnar á samtykta játtanarkarminum fyri 2012-2016 skulu haldast.
Eg skilji so á løgmanni, at um Helle gongur við til at hækka blokkin verður samgonguskjalið broytt til "Samlaðu útreiðslurnar á samtykta játtanarkarminum fyri 2012-2016 skulu hækkast við 226.6 mió kr."
Góði Kaj Leo, kann tú vátta, at títt skriv skal skiljast soleiðis, at útreiðslukarmurin á fíggjarlógini skal broytast samsvarandi einum hækkaðum blokki? Og er tín fíggjarmálaráðharri samdur?


text:
12. Sep 2009
At vera bundin sálarliga er ein sjúklig tráan eftir ávísum evni
03. Sep 2009
Tórshavn Fólkaheilsurenningin í Havn verður sunnudagin 6. september. Startur og mál eru á parkeringøkinum uttanfyri SMS. Skráin er hendan: Kl. 12.40 Kunning um skránna. Kl. 12.45 Røða verður hildin. Kl. 12.50 Felags upphiting og stutt kunning um...
26. Aug 2009
Árliga fólkaheilsurenningin verður 4., 5. og 6. september. Endamálið við fólkaheilsurenningini er at fáa fólk at røra seg meira í gerandisdegnum og at hugsa um heilsuna, sigur Aksel Johannesen, landsstýrismaður í heilsumálum. Lagt verður til brots við fólkaheilsurenningini fríggjakvøldið 4. september...
06. Aug 2009
Í sambandi við Rørsluárið skipar Ítróttasamband Føroya saman við Fólkaheilsuráðnum fyri, at heystfrítíðin hjá skúlunum kann verða merkt av rørslu, ið skal geva øllum góðar upplivingar. Nøkur ítróttarfeløg í Føroyum fara at “lata felagið upp”. Tey fara at skipa fyri...
05. Aug 2009
Talið á klamydiatilburðum í Føroyum er vaksið í stórum seinasta árið. Í 2004 vóru staðfestir 146 positivir vertir (prøvar), og var tað hægsta talið higartil. Men í 2008 vóru 201 positivir, eftir at talið annars var minkað nakað aftur í 2005-2007 við 110 positivum um...
25. Jul 2009
Nú summarkvøldini enn eru ljós, og børnini hava summarfrí, verður høvi hjá øllum stórum børnum (og teimum, ið eru í sambandi við sítt innara barn) at koma á frælsavøllirnar at hugna sær og leika í eina løtu. Í sambandi við at...
17. Jul 2009
Fólkaheilsuráðið hevur ein bás á tónleikafestivalinum í Kirkjubø
16. Jul 2009
Her eru nøkur góð heilsuráð tá ferðast verður uttanlands:


text:
TILMÆLI TIL SETEPLI 2017
Út frá royndunum, sum Búnaðarstovan gjørdi við eplaveltunum í 2016, verður mælt til at brúka hesi setepli í vár:
Til flagveltu:
Cimega: gul, avlong, snøgg, stór epli, rættuliga høga úrtøku, miðal høgt turrevnis%
Folva: mest brúkta etingarepli í Norður Evropa, hvít, miðal mjølvut, geva nógv hvørt ár, eplini hava passandi stødd
Markies: gul, avlong epli, miðal stór, geva nógv, mjølvut orsaka av høgum turrevnis%, væl egnaði til kips
Carolus: hvít við reyðum eygum, mjølvut, smakka væl, miðal úrtøku, mótstøðufør móti svartaspillu!
Oleva: reyð, mjølvut, smakka væl, miðal stødd, gevur javnt nógv, kunnu goymast leingi
Raja: reyð, mjølvut, vælsmakkandi, vøkur epli, miðal stødd, gevur javnt nógv, mótstøðufør móti svartaspillu!
Til moldveltu:
Linata, gul, avlong, snøgg, miðalstór epli, geva nógv, miðal turrevnis%
Cimega: gul, avlong, snøgg, stór epli, rættuliga høga úrtøku, miðal høgt turrevnis%
Folva: mest brúkta etingarepli í Norður Evropa, hvít, miðal mjølvut, gevur nógv hvørt ár, eplini hava passandi stødd
Markies: gul, avlong epli, miðal stór, geva nógv, mjølvut orsaka av høgum turrevnis%, væl egnaði til kips
Oleva: reyð, mjølvut, smakka væl, miðal stødd, gevur javnt nógv, kunnu goymast leingi
Carolus: hvít við reyðum eygum, mjølvut, smakka væl, miðal úrtøku, mótstøðufør móti svartaspillu!« Aftur


text:
Í kvøld kl. 19.30 verður almennur uppstillingarfundur til býráðsvalið í Runavíkar kommunu
Fundurin verður í kantinuni í skúlanum við Løkin. Á fundinum fer lokala sangstjørnan Kirstin Hansen at syngja og aftaná verður ein kaffimuður at fáa.
Uppstilling til býráðsval í Runavíkar kommunu er vanliga ikki partapolitisk, hóast fleiri av umboðunum uttan iva hoyra til onkran politiskan flokk. Sum heild tykist hendan skipanin at hava undirtøku í fólkinum.
Til býráðsvalið í 2008 stillaðu fólk upp á trimum listum, einum á Skála, einum í Søldarfirði og einum í bygdunum Lamba, Glyvrum, Saltangará, Runavík, Rituvík og Æðuvík.
Um uppstillingin hesaferð verður skipað á sama hátt, fæst so at síggja, tá listarnir verða kunngjørdir. Sum heild tykjast valevni og veljarar at hugsa nógv um lokalu økini til valini, og tí er býráðið vanliga mannað við fólki úr flestu bygdunum í kommununi.
Stigtakararnir vóna, at fólk møta fjølment, og at tað eydnast at gera ein lista við breiðari umboðan. Sum heild er støðan í kommununi góð, men ongin ivi er um, at avbjóðingarnar eru stórar fyri framman her við landsins størsta fjørð.


text:
- Tíðindi, mentan og ítróttur
Tveir triðingar halda, at Bíblian er Guds orð
Kanningin er gjørd í samstarvi við greiningarfyritøkuna Lóður í sambandi við sjónvarpsrøðina Gud signi Føroyar. Sum triðji partur í sjónvarpsrøðini avdúkaði, hevur ein av spurningunum til endamáls at kanna, hvat føroyingar hugsa um Bíbliuna. Kanningin spurdi:
Tá hugsað verður um Bíbliuna, hvørjari av hesum útsagnum ert so mest samd/ur í?
- Bíblian er Guds fullkomna og lýtaleysa orð til mannaættina. Tað vil siga, at Bíblian er okkara vegvísari í øllum lívsins viðurskiftum.
- Bíblian er innblást av Gudi, men hon er skrivað av menniskjum, treytað av síni samtíð og skal tí tulkast inn í okkara samtíð.
- Bíblian er ikki innblást av Gudi, men hon kann kortini innihalda nakrar gudgivnar sannleikar.
- Bíblian er skrivað av menniskjum og er ikki innblást av nakrari hægri makt. Hon hevur tí ikki hægri myndugleika enn aðrar bøkur.
Og úrslitini vóru soljóðandi:
31 % svaraðu, at ”Bíblian er Guds fullkomna og lýtaleysa orð til mannaættina. Tað vil siga, at Bíblian er okkara vegvísari í øllum lívsins viðurskiftum”. 39 %, svaraðu, at ”Bíblian er innblást av Gudi, men hon er skrivað av menniskjum, treytað av síni samtíð og skal tí tulkast inn í okkara samtíð”.
5 % svaraðu, at ”Bíblian er ikki innblást av Gudi, men hon kann kortini innihalda nakrar gudgivnar sannleikar”. Og 16 % svaraðu, at ”Bíblian er skrivað av menniskjum og er ikki innblást av nakrari hægri makt. Hon hevur tí ikki hægri myndugleika enn aðrar bøkur”.
Tað vil siga, at umleið 70 % av øllum føroyingum halda, at Bíblian so ella so hevur ein guddómligan myndugleika, og góð 20% halda, at hon ikki er innblást av Gudi. Hini 10 prosentini søgdu seg ikki vita.
Eins og í undanfarnum sendingum var aftur stórur munur á, hvussu fólk svara kring landið.
Í Norðoyggjum og Eysturoynni svara í meðal 44 prosent, at "Bíblian er Guds fullkomna orð til mannaættina. Tað vil siga, at Bíblian er okkara vegvísari í øllum lívsins viðurskiftum." Í høvuðsstaðarøkinum velja 19 prosent hendan svarmøguleikan, og í restini av landinum er hetta talið 32 prosent.
Kanningin varð gjørd á sumri í 2017 samsvarandi øllum vísindaligum forskriftum, og 532 tilvildarliga vald fólk ímillum 15 og 75 ár luttóku.
Sí eisini


text:
Eg havi sent ein teldupost til ALS. Ella rættari tveir. Her er ein samanseting av teksti úr báðum mailunum:
Góðu tit í ALS,
Eg síggi tit hava ávís hagtøl á heimasíðuni, og Hagstovan hevur nøkur, umframt tøl fyri arbeiðsmegi v.m.
Tvær røðir av hagtølum, sum tit helst kunnu gera rættiliga lætt, og sum hevði verið sera hent hjá fólki sum mær og øðrum sum fylgja við búskapargongdini, høvdu verið:
- Tal av nýggjum arbeiðsleysum (fyri hvørt tíðarskeið, t.d. viku ella mánað),
- Tal av arbeiðsleysum, sum detta úr skipanini eftir tveimum árum (fyri hvørt tíðarskeið), og
- Tal av arbeiðsleysum, sum fara úr skipanini, tí tey finna arbeiði (fyri hvørt tíðarskeið).
Við bara hesum trimum talrøðunum aftrat tí sum tit longu gera og sum Hagstovan hevur, verður møguligt at fáa nógv betri vitan um búskapargongdina enn man longu hevur.
Eg vil mæla tykkum at gera hesi tøl, og vóni tað eisini hendur. Tað besta hevði verið at fingið hesi tøl nakað aftur í tíðina, so man kann greina avleiðingarnar av kreppuni.
Hetta er ógvuliga virðismikil vitan til búskaparligar greiningar.
vinaliga
Flóvin Eidesgaard
Talrøð 1 vil skjótari vísa fram- og afturgongd á arbeiðsmarknaðinum enn bara leypandi arbeiðsloysisprocent. Um talrøð 3 kann man siga tað sama sum um talrøð 1, men við báðum fær man enn betri mynd. Talraðir 2 og 3 eru partvís redundantar, tá man hevur talrøð 1 og verandi hagtøl, men uppteljingin frá ALS er helst meira neyv enn at rokna eftir sjálvur.


text:
Tú hevur hesar møguleikarnar
GEVIÐ GÆTUR: Limagjaldið verður framyvir kravt inn sjálvvirkandi hvørt ár.
Vinarliga boðið felagnum frá skjótast til ber í samband broyting av: bústaði, fartlfnr, teldupost-addressu
ella um tú ynskir einhvørja broyting í limaskapi tínum, t.d. um tú ikki vilt vera limur meira, ella kanska bara hvílandi limur.
VÍF tilskilar sær rætt til at hækka limagjaldið um hetta verður samtykt á aðalfundi.
VÍF tilskilar sær rætt til at flyta íðkandi í hægri deild, tá tey eru ov gomul til t.d. U8, U10 o.s.fr.


text:
Ebba Hentze
Ebba Hentze (fødd 25. september 1930, deyð 20. mai 2015 í Havn[1]) var ein føroyskur rithøvundur, barnabókahøvundur, skald, týðari og ummælari. Hon fekk Barnamentanarheiðursløn Tórshavnar býráðs í 1984, Mentanarvirðisløn M. A. Jacobsens í 2006 og Mentanarvirðisløn Landsins í 2008.[2] Ebba hevur bæði skrivað á føroyskum og donskum. Meðan hon búði í Danmark skrivaði hon mest á donskum. Hon er ættleidd til Føroya og vaks upp á Tvøroyri. Foreldur hennara vóru Peter Christian Pauli Hentze (1891-1971), keypmaður, av Sandi, og Olivia Sophie Skaalum (1888-1976) úr Hvalba.[3] Ebba fór sum ung niður til Danmarkar, har hon tók studentsprógv frá Statens Kursus í Keypmannahavn í 1950. Síðan fór hon at lesa mál og bókmentafrøði á Københavns Universiteti. Hon fekk námsstyrk til lestur við Uppsala Universitet í Svøríki og til universitetini í Wien, Rom og Sorbonne í 1950-unum.[4] Ebba arbeiddi eitt tíðarskeið fyri danska blaðið Politiken, har hon var forlagsráðgevi, hon hevur eisini verið bókmentakonsulentur á Gyldendal. Søgur hennara eru blivnar lisnar í Danmarks Radio og Sveriges Radio. Hon skrivaði fleiri stuttsøgur m.a. til Politikens Magasin. Tað fyrsta sum kom á prent hjá Ebbu var ein yrking, sum kom í danska tíðarritið Hvedekorn, tað var í 1953. Ebba arbeiddi freelance í donskum, føroyskum og svenskum útvarpi. Hon flutti aftur til Føroya seinast í 1970-árunum og fekk ein týðandi leiklut millum rithøvundar í Føroyum. Í 1985 gav hon eitt týðandi íkast til føroyskar kvinnubókmentir við prosayrkingini Kata, ein seinkaður nekrologur. Yrkingin lýsir eina kvinnu, sum gevur upp dreymar sínar um at fáa sær eina útbúgving, tí hon má taka sær av yngru systkjunum, sum eru blivnir móðurloysingar. Ebba hevur umsett nógvar bøkur til danskt mál úr enskum, týskum, svenskum og føroyskum, eitt nú hevur hon týtt svenskar krimiskaldsøgur eftir Sjöwall og Wahlöö til danskt[5] og yrkingar eftir Edith Södergran úr finskum til føroyskt.[6] Hon gjørdi eitt stórt arbeiði við at týða føroyskar bøkur til danskt. Hon hevur umsett bøkur hjá fleiri føroyskum rithøvundum, ikki minst bøkur hjá Jóanes Nielsen. Ebba var eitt skifti limur í nevndini, sum ger tilmæli til norðurlendsku bókmentavirðislønina. Eitt tíðarskeið var hon varalimur Rithøvundafelagsins í Málnevndini.[7]
Innihaldsyvirlit
Bókmentir í úrvali[rætta | rætta wikitekst]
Barnabøkur[rætta | rætta wikitekst]
- Antonia og Morgenstjernen, 1981, barnabók
- Antonia midt i det hele, 1982, barnabók - Báðar bøkurnar um Antoniu eru skrivaðar á donskum, týddar til føroyskt, norskt og svenskt, og eru eisini komnar út í Hollandi og Belgia. Lisnar í finska, svenska, norska og íslendska útvarpinum.
- Bjørns søn, 1983, barnabók (søgan byggir á eitt sagn úr Hvalba, haðani móðir Ebbu kom)
- Mia, skúlagenta í Havn, 1987, barnabók
- Gulleygað, 1992, barnabók
Stuttsøgur[rætta | rætta wikitekst]
Yrkingar[rætta | rætta wikitekst]
- Kata, ein seinkaður nekrologur, 1984 í Brá nr. 5[9] Er eisini útgivin í føroysku skúlabókini Les 2, sum er til framhaldsdeildina.[10]
Týðingar av føroyskum bókum til danskt[rætta | rætta wikitekst]
- Bølgerne leger på stranden (Jens Pauli Heinesen), Gyldendal, 1980.
- Livets Sommer (skaldsøga hjá Oddvør Johansen), Forlaget Vindrose, 1982.
- Med Edgar Allan Poe i Solhavn. Husets Forlag, 1984. (Eitt úrval av stuttsøgum, 12 í tali, hjá Hanus Andreassen)
- Ligesom, 1986, (yrkingasavn eftir Róa Paturssyni, sum vann Norðurlanda heiðurslønina), upprunaheitið: Líkasum
- Saltet i dampende middagsgryder, 1988 (yrkingar eftir Jóanes Nielsen), Vindrose, Ebba Hentze gjørdi eitt úrval av yrkingum úr hansara fyrstu søvnum og umsetti tey til danskt.[11]
- Færøhesten, 1990 (barnabók, myndabók, eftir Ólavur Michelsen)[12]
- Gummistøvler er de eneste tempelsøjler vi ejer på Færøerne, 1992 (skaldsøga eftir Jóanes Nielsen) og digtsamlingerne. Upprunaheitið: Gummistivlarnir eru tær einastu tempulsúlurnar sum vit eiga í Føroyum
- Kirkerne på havets bund, 1994, (yrkingar eftir Jóanes Nielsen). Upprunaheitið: Kirkjurnar á havsins botni
- Grå oktober, 1995 (krimiskaldsøga eftir Jógvan Isaksen)[13] Upprunaheitið: Gráur oktober
- Sting, 1998, (yrkingar eftir Jóanes Nielsen). Upprunaheitið: Pentur
- I morgen er der atter en dag (skaldsøga hjá Oddvør Johansen) - varð tilnevnd til Bókmentavirðisløn Norðurlandaráðsins fyrst í 2000, men síðan varð tað útsett til 2001. Bókin er ikki útkomin í Danmark enn.
- Blodprøver, 2003 (yrkingar eftir Tóroddi Poulsen)
- Hedder noget land weekend?, 2005 (sjónleikur eftir Jóanes Nielsen)
Heiðurslønir, gávugóðs o.a.[rætta | rætta wikitekst]
- Barnamentanarheiðursløn Tórshavnar býráðs í 1984
- Drassows Legat í 1992[14]
- Lachmannska Priset í 2002
- Mentanarvirðisløn M. A. Jacobsens í 2006
- Mentanarvirðisløn Landsins í 2008
- Sømdargáva landsins 2012, sum er ein árlig upphædd á 20.000 kr. restina av lívinum.
Keldur[rætta | rætta wikitekst]
- ↑ in.fo - Ebba Hentze deyð
- ↑ MMR.fo
- ↑ kvinfo.dk
- ↑ Rit.fo
- ↑ birkblog.blogspot.com
- ↑ listinblogg.blogspot.com - Ebba Hentze fyllir runt
- ↑ Rit.fo Formansfrágreiðing 2007
- ↑ Nordicwomensliterature.net
- ↑ Nordicwomensliterature.net LYSTEN TIL ET ANDET LIV eftir Maluna Marnersdóttir
- ↑ Ljodbokur.fo
- ↑ Rit.fo
- ↑ Adlibris.com Færøhesten
- ↑ Adlibris.com
- ↑ Litteraturpriser.dk


text:
Søkt verður eftir Sosialráðgeva til Barnaverndartænastuna í Vágum
vinna21-09-2018 - 15:21 - Jóanis Nielsen
Vit søkja eftir einum dugnaligum Sosialráðgeva, til eitt avbjóðandi starv, á einum spennandi arbeiðsplássi, við góðum starvsfeløgum. Talan er um eitt fast fulltíðarstarv á 39 tímar um vikuna.
Starvið skal setast tann 1. november 2018 ella skjótast til ber.
Barnaverndartænastan arbeiðir sambært lóg um Barnavernd. Arbeiðið fevnir millum annað um málsviðgerð, kanningar og samrøður við bæði børn og vaksin.
Førleikakrøv
Umsøkjarin skal vera útbúgvin sosialráðgevi ella hava aðra samsvarandi útbúgving, sum er viðkomandi, í mun til barnaverndarøkið.
Ynskiligt er, at umsøkjari hevur royndir við at journalisera.
Persónlig førleikakrøv og royndir
Umráðandi er at tann, ið settur verður,
-
er fleksibul, arbeiðssamur og hevur góð samstarvsevnir.
-
er ábyrgdarfullur, miðvísur og kann arbeiða sjálvstøðugt
-
er jalig/ur av lyndi og dugir at síggja loysnir.
Løn
Starvið verður lønt sambært sáttmála millum Kommunala Arbeiðsgevarafelag Føroya og Starvsmannafelagið og lønt í lønarflokki VII.
Meira fæst at vita um starvið við at venda sær til Regin Johansen, leiðara, á telefon 794430 ella á teldupost regin@vaga.fo
Umsókn
Umsókn, saman við viðmælum og upplýsingum um útbúgving, royndum og revsiváttan, skal vera Barnaverndartænastuni í Vágum, Hammershaimbsvegur 1, 360 Sandavágur ella bvt@vaga.fo í hendi í seinasta lagi 12. oktober 2018.
Seturnarsamrøður verða í viku 42.


text:
Ingi Samuelsen
02.01.2015 - 17:19
Fyri Svannu Nysted, var størsta løtan í 2014 sunnudagurin 29. juni. Hon var stødd í býnum Nakuru í Kenya, og her sá hon drongin Sammy aftur fyri fyrstu ferð í tvey ár. Sammy hevur fingið eitt serligt pláss í hjartanum hjá Svannu.
Sammy var heimleysur, tá Svanna fyrstu ferð hitti drongin. Nú gongur hann í skúlanum hjá felagsskapinum New Life Africa International.
Svanna skrivar soleiðis:
Mín størsta løta í 2014 var sunnudagin 29 juni, í býnum Nakuru, Kenya. Hetta var dagurin eg hevði bíða eftir, í nærum 2, ár og tað var ikki frítt av summarfuglum í búkinum hjá mær.
Alt byrjaði tvey ár frammanundan, tá eg meir ella minni av tilvild, var endað í Kenya, saman við døtrunum hjá mær og øðrum góðum fólkum.
Ein dagin, tá vit vóru á veg heim, kom eg í samband við nakrar gøtudreingir, og tað var har alt broyttist og eg kom at kenna Sammy. Tann søgan er ov long at skriva her og tí leggji eg linkið til søguna her ístaðin:
https://www.facebook.com/svanna.nysted/media_set?set=a.4133940582951.2174636.1116632816&type=3
Sunnudagur 29/06-14
Eg gekk yvir í kirkjuna, har eg visti at Sammy nokk fór at vera. Í fleiri mánaðir hevði eg hugsað um hesa løtu, og nú var eg sera spent, men eisini eitt sindur bangin. Mundi hann minnast meg? Hann var jú ikki meir enn uml 7-8 ár tá eg kom at kenna hann, og eg hevði bara samband við hann í umleið 3 dagar.
Harafturat hann var sera rúsaður teir dagarnir. Sum nógvir aðrir gøtudreingir sniffaði hann lím og var "high" allatíðina, fyri at gloyma svongd, kulda og annað keðiligt.
So tað var við hjartanum í hálsinum, at eg møtti honum, men tað var skjótt vent til gleði og stoltleika. Hann mintist bæði meg og døturnar hjá mær væl. Og sjálvt um hann var smæðin, dugdi eg at síggja, at hann var glaður fyri at síggja meg aftur.
So størsta hending í 2014, var at síggja hvussu hesin stakkals, svangi, illa ílatni, heimleysi gøtudrongur sum hvørki dugdi at lesa ella skriva í 2012, nú var ein sunnur, glaður og frískur drongur.
Hann stórtrívist í skúlanum hjá New Life Africa International, og eg kann líka leggja afturat, at allir næmingarnir í skúlanum, vóru til roynd tá eg var har, og til ta royndina var Sammy næstbest í sínum flokki :)


text:
Orð: DeWitt Clinton Huntington
Lag: Tullius C. O’Kane, George Coles Stebbins
Týtt: Victor Danielsen
1. Vit tala um Himmalsins stað,
um hitt landið, sum trúgvin nú sær;
tað er gleði at tala um tað,
men hvør gleði er tá ikki har!
Niðurlag:
Uppi har, uppi har,
hvør gleði er tá ikki har!
Uppi har, uppi har,
hvør gleði er tá ikki har!
2. Av gleði vár sál verður full,
tá hitt landið langt burtur hon sær,
tess glitrandi perlur og gull;
ja, hvør gleði er tá ikki har!
3. Vit minnast tann frið og ta ró,
várt hjarta har einaferð fær,
sigurssongin og einglanna ljóð;
ja, hvør gleði er ei uppi har!


text:
Orð: Mikkjal á Ryggi
Lag: Gamalt føroyskt sálmalag (Ljómurnar)
1. Gud, tú sum øllum býður!
Faðir, so mildur og blíður,
signa várt dýra land;
so meðan tíðin líður,
frítt tað úr havinum stígur,
kennir ei trælaband.
Lat her líðir grønkast, bøir blóma;
al upp mann og moy við sið og sóma,
gev teim mót og magn og vit til dóma,
lat títt dýrdarorð á leiðum ljóma.
2. Fagrar gavst tú oss fløtur,
sálin vár mangar løtur
gleddi seg har so rein.
Tó við tær góðu gøtur
breiða seg illgrasarøtur,
volda oss mikið mein.
Illir andar vilja okkum granda,
væl teir vita eiturdrykk at blanda;
um tað merkið, tú okkum gavst til handa,
allir mugu vit fram í stríð at standa.
3. Mannaætt mundi tú læra
faðir og móður at æra:
“Liva tit so skulu væl
leingi í landinum kæra.”
Lati vit tí ikki fara
minni so dýr og so sæl!
Fegnir lata vit forna málið ljóða,
ganga gøtur, fedrar hava slóðað,
líta fast á Harrans lyfti góða,
fúsir til hans hermenn okkum bjóða.
4. Fólkið títt sameint teg biður:
Gev okkum fagran sigur;
øvundin missi sín mátt.
Lýsi tín heilagi friður
av fjalli í fjøru niður,
uttan og innan gátt.
Virka vit so í semju, alt vit evna,
elska næstan, aldri illgerð hevna,
tá gerst okkum blíð hin stóra stevna,
og vit teg á fríðum fundi fevna.


text:
So er tað stóra kvøldið komið. Bestu filmarnar gjøgnum seinasta árið skulu veljast. Verturin til ársins sending verður Neil Patrick Harris, ið er væl kendur úr seriuni How I Met Your Mother. Hann er væl dámdur sum vertur í virðisløna handan.
Mest nomineraðu filmarnar hetta árið eru Birdman og Grand Budapest Hotel. Báðir filmarnar eru nomineraðir til ársins besta film. Tò liggur tann stóri kampurin í ár millum Birdman og Boyhood. Mítt besta skot er at Boyhood fer at vinna besta film í ár.
Tað var eitt stórt skuffilsi at hvørki Interstellar ella Gone Girl eru nomineraðir.
Gone Girl kann tó fáa ein Oscar fyri bestu sjónleikarindu í høvuðsleikluti, ið er spældur av Rosamund Pike. Hon verður í harðari kapping móti Julianne Moore, ið hevur fingið stórt rós fyri sín leiklut í Still Alice.
Fyri besta sjónleikara í einum høvuðsleikluti liggur kappingin millum Michael Keaton í Birdman og Eddie Redmayne í the Theory of Everything. Jake Gyllenhaal skuldi eisini verið nomineraður fyri sín leiklut í Nightcrawler.
Nógvar aðrar spennandi nomineringar eru, og tær kunnu síggjast her.
The Oscars 2015 verður sýnt á Tv2 frá kl. 22:55(21:55 føroyska tíð).
Hav eitt gott Oscar kvøld!


text:
Eitt tað besta eg fái er ein góður bleytur kanelsnigil. Oysus tað er lekkurt. Ikki hesar sum hava ein broyskan kant. Her er loysnin til at fáa allar og allan kanelsnigilin at verða bleytan og saftigan uttast sum innast. Uppskriftin er júst tann sama sum vanligt, men munurin er at tú leggur allar sniglarnar tætt saman í ein springform. Úrslitið kann ikki lýsast við orðum og tí er bara eitt at gera. Tú MÁST royna teir.
Uppskrift til 15-2o kanelsniglar
25 g ger
1,25 dl lunka vatn
1,25 dl lunka mjólk
75 g smeltað smør
75 g sukur
500 g mjøl
Kanel/smør fyllan
220 g bleytt smør
6 spsk sukur
6 tsk kanel
Arbeiðsháttur
Koyr vatnið og mjólkina í ein bolla og tryggja tær at tað er lunkað. Koyr gerina í og morla hana væl saman við mjólkavatninum. Koyr sukrið og smørið í og enda við at elta mjølið í blandið. Lat nú deiggið ganga í ein tíma.
Set ovnin á 180 stig. Rulla deiggið út til ein fýrakant áleið støddina á einari bakiplátu. Blanda smør, sukur og kanel væl saman og smyr tað omaná alt deiggið. Rulla nú deiggið saman til eina pylsu og sker tað í uml. 1 cm stykkir. Legg nú sniglastykkini tætt saman í ein springform og baka í 15-18 minuttir.
Stroy glasur omanyvir og so er klárt at fylla búkin! MUMS!
Vælgagnist! M&K